**NYARAKA ZA MPANGO MTAKATIFU**

**1**

**WArAKA KWA WABAHá’I WA MAJIMBO YA KASKAZINI – MASHARIKI**

***Ulifunuliwa mnamo Machi 26, 1916, katika chumba cha Abdu’l-Bahá kwenye nyumba iliyopo Bahji, wakiandikiwa Wabaha’i wa Majimbo tisa ya Kaskazini – Mashariki ya Jamhuri za Muungano wa Marekani: Maine, Massachusetts, New Hampshire, Kisiwa cha Rhode, Connecticut, Vermont, Pennsylvania, New Jersey na New York.***

**Enyi watangulizi wa mbinguni:**

Hizi ni siku za Naw-Ruz. Daima ninawafikiria wale marafiki wema! Namuombea kila mmoja wenu na wote mathibitisho na msaada kutoka kizingiti cha umoja, ili kwamba mikusanyiko ile iweze kuwashwa kama iwavyo mishumaa, katika jamhuri za Marekani, ikiwasha nuru ya upendo wa Mungu katika mioyo; hivyo miale ya mafundisho ya mbinguni iweze kutokea na kung’arisha majimbo ya Marekani kama ulivyo mng’aro mkubwa usio na kikomo kwenye nyota za Uongozi Mkuu Kabisa.

Majimbo ya Kaskazini-Mashariki kwenye fukwe za Atlantic – Maine, New Hampshire, Massachusetts, Kisiwa cha Rhode, Connecticut, Vermont, Pennsylvania, New Jersey na New York – katika baadhi ya majimbo haya waumini wanapatikana, lakini kwa baadhi ya miji mikubwa ya majimbo haya hadi leo watu bado hawajaangaziwa na mafundisho ya Ufalme na hawayafahamu mafundisho ya mbinguni; kwa hiyo, wakati wowote iwezekanapo kwa kila mmoja wenu, harakieni kwenye miji ile na mkang’ae kama nyota zenye mwangaza wa Uongozi Mkuu Kabisa. Katika Mungu husema katika Kuran: “Udongo ulikuwa mweusi na mkavu. Kisha tukasababisha mvua kushuka juu yake na kwa haraka kukawa kijani, kubichi na kila aina ya mmea ukachipuka na kustawi sana.” [Qurán 22: 5.] Kwa maneno mengine, Yeye husema ardhi ni nyeusi, lakini wakati manyunyu ya majira ya machipuko hushuka juu yake udongo ule mweusi huhuishwa, na maua ya rangi mbalimbali huchanua. Hii humaanisha roho za binadamu zikitokea kwenye ulimwengu wa asili ni nyeusi kama ulivyo udongo. Lakini wakati mibubujiko ya mbinguni ishukapo na miangaza miangavu hutokeza, mioyo hupata fahamu, hukombolewa kutoka giza la asili na maua ya siri takatifu hukua na kustawi sana. Kutokana na hivyo mtu lazima awe chanzo cha mwangaza wa ulimwengu wa binadamu na kutangaza mafundisho matakatifu yaliyofunuliwa katika vitabu vitakatifu kupitia uongozi mtakatifu. Imeelezwa katika Injili takatifu: Safirini kuelekea Mashariki na Magharibi na mkawaongoe watu kwa nuru ya Uongozi Mkuu Kabisa, ili kwamba waweze kuchukua sehemu na fungu la maisha ya milele ([Marko 16: 15.] Sifa iwe kwa Mungu, kwamba majimbo ya Kaskazini – Mashariki yapo katika uwezo wa hali ya juu kabisa. Kwa kuwa ardhi ni tajiri, mvua ya mbubujiko mtakatifu inashuka. Sasa lazima muwe wakulima wa mbinguni na kutawanya mbegu takatifu katika udongo ulioandaliwa. Mavuno ya kila mbegu nyingineyo yana kikomo, lakini rehema na baraka za mbegu za mafundisho matakatifu hayana kikomo. Kwa kipindi cha karne zijazo na duru mavuno mengi yatakusanywa. Firikini kazi ya vizazi vilivyotangulia. Wakati wa uhai wa Yesu Kristo roho zilizoamini, zilizokuwa thabiti zilikuwa chache na za kuhesabika, lakini baraka za mbinguni zilishuka kwa wingi sana kwamba kwa miaka kadhaa roho zisizohesabika ziliingia chini ya kivuli cha Injili. Mungu amesema katika Kuran: “Punje moja itazaa matita saba, na kila tita litakuwa na punje mia moja.” [Qurán 2: 261.] Kwa maneno mengine, punje moja itakuwa mia saba; na kama Mungu akipenda atazizidisha hizi mara mbili pia. Mara nyingi imetokea kwamba roho moja iliyobarikiwa imekuwa chanzo cha uongozi wa taifa. Sasa lazima tusifikirie uwezo wetu na uwezekano, la hasha, lazima tukazie macho yetu juu ya fadhila na rehema za Mungu, katika siku hizi, Ambaye amelifanya tone moja kuwa bahari, na chembe kuwa jua.

Juu yenu iwe salamu na sifa!

**2**

**WARAKA KWA WABAHA’I WA MAJIMBO YA KUSINI**

***Ulifunuliwa mnamo Machi 27, 1916, katika bustani iliyopo mkabala na Kaburi Takatifu la Baha’u’llah, wakiandikiwa Wabaha’i wa Majimbo kumi na sita ya Jamhuri za Muungano wa Marekani: Delaware, Maryland, Virginia, Virginia Magharibi, Carolina Kaskazini, Carolina Kusini, Georgia, Florida, Alabama, Mississippi, Tennessee, Kentucky, Louisiana, Arkansas, Oklahoma, na Texas.***

**Enyi watangulizi wa Ufalme wa Mungu:**

Siku chache zilizopita waraka uliandikwa kwa wale waumini watakatifu, lakini kwa kuwa hizi ni siku za Naw-Ruz, mmekuja akilini mwangu na ninawatumia hii salamu kwa ajili ya karamu hii tukufu. Siku zote zimebarikiwa, lakini karamu hii ni sherehe (fete) ya kitaifa ya Uajemi. Waajemi wamekuwa wakiiandhimisha kwa miaka maelfu kadhaa iliyopita. Katika uhalisia kila siku ambayo mtu huipitia katika kumbukumbu ya Mungu, utawanyaji wa manukato ya Mungu na kuwaita watu kwenye Ufalme wa Mungu, kwamba siku hiyo ni karamu yake. Sifa iwe kwa Mungu kwamba mnajishughulisha katika huduma ya Ufalme wa Mungu na mnajihusisha katika uenezaji wa dini ya Mungu usiku na mchana. Kwa hiyo siku zenu zote ni siku za karamu. Hakuna shaka kwamba msaada na fadhila ya Mungu itashuka juu yenu.

Katika Majimbo ya Kusini ya Marekani, marafiki ni wachache, yaani, huko Delaware, Maryland, Virginia, Virginia Magharibi, Carolina Kaskazini, Carolina Kusini, Georgia, Florida, Alabama, Mississippi, Tennessee, Kentucky, Louisiana, Arkansas, Oklahoma na Texas. Kutokana na hivyo lazima ama muende ninyi wenyewe au kuzituma roho zilizobarikiwa kwenye majimbo hayo, ili kwamba waweze kuwaongoza watu kwenye Ufalme wa Mbinguni. Mmoja wa Wadhihirishaji Watakatifu akiiagiza roho moja iliyoamini, amesema kwamba, ikiwa mtu atakuwa sababu ya wangavu wa roho moja, kwa kupitia kwako, ni heri zaidi kwako kuliko hazina zisizo na kikomo. “Ee Ali! Kama Mungu ataongoza, kwa kupitia wewe, roho moja, ni heri zaidi kwako kuliko utajiri wote!” Tena Yeye husema, “Tuongoze kwenye njia iliyonyooka!” [Qurán 1:6.] yaani, Tuonyeshe barabara sahihi. Pia imetajwa katika Injili: Enendeni ulimwenguni kote na mkatangaze habari njema za kuja kwa Ufalme wa Mungu. [Marko 16:15.]

Kwa ufupi, katika hili natumaini mtaonesha jitihada za hali ya juu na ukarimu. Imehakikishwa kwamba mtakuwa mmeauniwa na kuthibitishwa. Mtu atangazaye habari njema za kuja kwa uhalisia na maana ya Ufalme ni kama alivyo mkulima ambaye hutawanya mbegu safi katika ardhi yenye rutuba. Wingu la chemchemi yatawanyeshea juu yao mvua ya ukarimu, na bila mashaka daraja la mkulima litainuliwa katika ukadiriaji wa bwana wa kijiji, na mavuno mengi yatakusanywa.

Kwa hiyo, enyi marafiki wa Mungu! Itambueni vyema thamani ya wakati huu na mjishughulishe katika upandaji wa mbegu, ili kwamba muweze kupata baraka ya mbinguni na fadhila ya bwana. Juu yenu uwe Bahá'u'l – Abha!

**3**

**WARAKA KWA WABAHA’I WA MAJIMBO YA KATI**

***Ulifunuliwa mnamo Machi 29, 1916, nje ya nyumba huko Bahji, na uliandikwa kwa Wabaha’i wa majimbo kumi na mbili ya kati ya Jamhuri za Muungano wa Marekani: Michigan, Wisconsin, Illinois, Indiana, Ohio, Minnesota, Iowa, Missouri, Dakota Kaskazini, Dakota Kusini, Nebraska na Kansas.***

**Enyi roho za mbinguni, Enyi mikusanyiko ya kiroho, Enyi mikutano ya bwana:**

Kwa muda sasa mawasiliano yamekuwa yakichelewa na hii nah ii imesababisha kuwa vigumu kutuma na kupokea barua. Lakini kwa wakati huu idadi ya vifaa vinapatikana, kwa hiyo ninajishughulisha kuwaandikieni waraka huu mfupi ili kwamba moyo wangu na roho viweze kupata furaha na manukato kupitia kumbukumbu ya marafiki. Daima mhamaji huyu hunyenyekea na husihi katika kizingiti cha Mtukufu Pekee na huomba msaada, fadhila na uthibitisho wa mbinguni kwa niaba ya waumini. Daima mpo katika mawazo yangu. Hamjawahi na kamwe hamtasahaulika. Natumaini kwa fadhila ya Utukufu Wake Mwenyezi kwamba siku hadi siku mtaweza kuongeza kwenye imani yenu, uhakika, uimara na uthabiti, na kuwa vyombo kwa ajili ya utangazaji wa manukato matakatifu.

Ingawa katika majimbo ya Illinois, Wisconsin, Ohio, Michigan, na Minnesota- sifa ziwe kwa Mungu – waumini wanapatikana ambao wanashirikiana baina yao katika uimara wa hali ya juu na uthabiti – usiku na mchana hawana nia nyingine isipokuwa usambazaji wa manukato ya Mungu, hawana tumaini lingine ila utangazaji wa mafundisho ya mbinguni, kama mishumaa wanaungua na mwanga wa upendo wa Mungu, na kama ndege wenye shukrani wanaimba nyimbo, wanaleta- uhai, wanajenga - shangwe, katika bustani ya waridi ya maarifa ya Mungu - bado katika jimbo la Indiana, Iowa, Missouri, Dakota Kaskazini, Dakota Kusini, Nebraska na Kansas waumini wachache wapo. Hadi hapa wito wa ufalme wa Mungu na tangazo la umoja wa ulimwengu wa binadamu halijafanywa katika majimbo haya kwa utaratibu unaofaa na kwa shauku. Roho zilizobarikiwa na walimu waliojitenga hawajasafiri katika maeneo haya mara kwa mara; kwa hiyo majimbo haya bado yapo katika hali ya uzembe. Kupitia jitihada za marafiki wa Mungu roho lazima vivyo hivyo ziwashwe katika majimbo haya, na moto wa upendo wa Mungu na kuvutiwa kwenye Ufalme wa Mungu, ili kwamba sehemu inaweza pia kuangaziwa na roho itoayo upepo mwanana wa bustani ya waridi ya Ufalme inaweza kupaka manukato tundu za pua za wenyeji. Kwa hiyo, kama inawezekana, watumeni katika sehemu hizo walimu ambao wamejitenga na vingine vyote isipokuwa Mungu, waliotakaswa na wasafi. Kama walimu hawa watakuwa katika hali ya juu ya mvuto, katika muda mfupi matokeo makubwa yatapatikana. Wana wa kiume na mabinti wa ufalme ni kama walivyo wakulima halisi. Kupitia jimbo lolote au nchi wapitayo huonesha ujitoaji – dhabihu na kupanda mbegu takatifu. Kutoka mbegu ile mavuno hupatikana. Juu ya somo hili imefunuliwa katika Injili takatifu: Wakati mbegu safi zimetawanywa katika ardhi nzuri baraka na njema ya mbinguni hupatikana.” [Mathayo 13: 23.]

Natumaini kwamba mnaweza kusaidiwa na kuthibitishwa, na kamwe msipoteze ujasiri katika ukuzaji wa mafundisho matakatifu. Siku hadi siku muweze kuongeza kwenye jitihada yenu, juhudi, na ukarimu.

Salamu na sifa viwe juu yenu.

**4**

**WARAKA KWA WABAHA’I WA MAJIMBO YA MAGHARIBI**

***Ulifunuliwa mnamo Aprili 1, 1916, katika chumba cha Abdu’l-Bahá kwenye nyumba iliyopo huko Bahji, wakiandikiwa Wabaha’i wa majimbo kumi na moja ya Magharibi ya Jamhuri za Muungano wa Marekani: New Mexico, Colorado, Arizona, Nevada, California, Wyoming, Utah, Montana, Idaho, Oregon na Washington.***

**Yeye ni Mungu!**

**Enyi wana wa kiume na mabinti wa Ufalme:**

Usiku na mchana sina shughuli nyingine kuliko kumbukumbu ya marafiki, kusali kutoka ndani ya moyo wangu kwa niaba yao, kuomba kwa ajili yao uthibitisho kutoka Ufalme wa Mungu na kusihi matokeo ya moja kwa moja ya pumzi za Roho Mtakatifu. Nina matumaini kutokana na neema ya Utukufu Wake Bwana Mjalia, kwamba marafiki wa Mungu katika muda huo muweze kuwa chanzo cha siri ya kuangazia mioyo ya binadamu, kupuzia pumzi ya uhai juu ya roho – ambazo matokeo yenye sifa yaweze kuendana na utukufu na hadhi ya binadamu katika milele yote. Ingawa katika baadhi ya Majimbo ya Magharibi, kama California, Oregan, Washington, na Colorado, manukato ya utukufu yanaenezwa, roho nyingi zimechukua fungu na kutoka chemchemi ya maisha ya milele, zimeshapata baraka za mbinguni, zimekunywa kikombe kilichofurika kutoka mvinyo wa upendo wa Mungu na zimesikiliza sauti ya Umati Mkuu – bado katika Majimbo ya New Mexico, Wyoming, Montana, Idaho, Utah, Arizona na Nevada, taa ya upendo wa Mungu haijawashwa kwa hali ya kuridhisha na kwa namna ipasayo na mwito wa Ufalme wa Mungu haujainuliwa. Sasa kama inawezekana, onyesheni ninyi jitihada katika uelekeo huu. Ama safirini ninyi wenyewe, binafsi, kwenye majimbo hayo yote au chagueni wengine na kuwatuma, ili kwamba waweze kuzifundisha roho. Kwa sasa majimbo hayo ni kama miili iliyokufa: lazima wawapulizie ndani mwao pumzi ya uhai na kujaliwa roho ya mbinguni. Kama ilivyo kwa nyota lazima waangaze katika upeo ule na hivyo miale ya Jua la Ukweli iweze pia kuangazia majimbo yale.

Mungu husema katika Kur’ani kuu: “Hakika Mungu ni msaidizi wa wale walioamini. Atawaongoza kutoka gizani hadi kwenye mwanga”. [Qurán 2: 257.] Hii humaanisha: Mungu huwapenda waumini, kwa hivyo Atawaokoa kutoka gizani na kuwaleta kwenye ulimwengu wa mwangaza.

Imenukuliwa pia katika Injili iliyobarikiwa: Safarini ninyi ulimwenguni kote na waiteni watu kwenye Ufalme wa Mungu. Sasa huu ni wakati ambao mnaweza kuinuka na kutimiza huduma hii kuu kabisa na kuwa chanzo cha muongozo wa roho zisizohesabika. Hivyo kupitia huduma kuu mno miale ya amani na upatano inaweza kumulika na kuangazia kanda zote na ulimwengu wa binadamu unaweza kupata amani na utulivu.

Wakati wa kuishi kwangu huko Marekani, nilipaza sauti katika kila mkutano na kuwaita watu kwenye utangazaji wa maadili ya amani ya ulimwengu. Nilisema wazi wazi kwamba bara la Ulaya limekuwa kama ghala la silaha na maangamizi yake yalitegemea juu ya cheche moja, na kwamba katika miaka ijayo, au ndani ya miaka miwili yote yaliyonukuliwa katika Ufunuo wa Yohana na Kitabu cha Daniel yangetimia na kupita. Jambo hili, katika uwezekano wote, lilichapishwa kwenye Jarida la San Franciso, Oktoba 12, 1912. Mnaweza kulirejea ili kwamba ukweli uweze kuwa wazi na kudhihirika; hivyo muweze kutambua kikamilifu kwamba huu ndiyo wakati kwa ajili ya kusambaza manukato.

Ukarimu wa mtu lazima uwe wa mbinguni au, kwa maneno mengine, lazima usaidiwe na uthibitisho mtakatifu, ili kwamba aweze kuwa chanzo cha kuangazia wa ulimwengu wa binadamu.

Salamu na sifa viwe juu yenu!

**5**

**WARAKA KWA WABAHÁ’Í WA CANADA NA GREENLAND**

***Ulifunuliwa mnamo Aprili 5, 1916, katika bustani karibu na Kaburi la Bahá’u’lláh na uliandikwa kwa Wabaha’í wa Canada -- Newfoundland, Kisiwa cha Prince Edward, Nova Scotia, New Brunswick, Quebec, Saskatchewan, Manitoba, Ontario, Alberta, British Columbia, Yukon, Mackenzie, Keewatin, Ungava, Visiwa vya Franklin -- na Greenland.***

**Yeye ni Mungu!**

**Enyi mabinti na wana wa Ufalme:**

Ingawa katika majimbo na miji mingi mno ya Marekani, Mungu asifiwe, manukato Yake yameenezwa, na roho zisizohesabika hugeuzia nyuso zao na kusonga mbele kuelekea Ufalme wa Mungu, hata hivyo katika majimbo kadhaa Bendera ya Umoja haijainuliwa kama inavyostahili, wala siri za Vitabu Vitakatifu, kama vile Biblia, Injili, na Kurani, kufumbuliwa. Kupitia jitihada za pamoja za marafiki wote lazima Bendera ya Umoja ikunjuliwe katika majimbo haya, na mafundisho matakatifu kuendelezwa, kusudi majimbo hayo pia yapokee sehemu yao ya vipawa vya mbinguni, na kifungu cha Mwongozo Mkuu Kabisa. Hali kadhalika katika mikoa ya Canada, kama vile Newfoundland, Kisiwa cha Prince Edward, Nova Scotia, New Brunswick, Quebec, Ontario, Manitoba, Saskatchewan, Alberta, British Columbia, Ungava, Keewatin, Mackenzie, Yukon, na Visiwa vya Franklin katika Mduara wa Arctic – lazima waumini wa Mungu wajitoe – dhabihu na kama ilivyo mishumaa ya mwongozo wawashwe katika mikoa ya Canada. Ikiwa wataonesha ukarimu ule, hakika watapata mathibitisho yote matakatifu, umati wa mbinguni utawaimarisha bila kuzuiwa, na ushindi mkubwa kabisa utapatikana. Mungu akipenda, mwito wa Ufalme utayafikia masikio ya Waeskimo, wakazi wa visiwa vya Franklin katika kaskazini ya Canada, pia Greenland. Ikiwa moto wa upendo wa Mungu huwashwa katika Greenland, barafu yote ya nchi hii itayeyuka, na hali yake ya hewa ya baridi itabadilika kuwa ya wastani – yaani, kama mioyo ikiguswa na moto wa upendo wa Mungu, eneo lile litakuwa bustani takatifu ya mawaridi, na paradiso ya mbinguni, na roho, kama vile miti inayozaa matunda, zitapata ubichi na uzuri mpya wa hali ya juu. Juhudi, juhudi ya hali ya juu kabisa huhitajika. Ikiwa mtaonesha juhudi, ili kwamba manukato yaweze kuenezwa miongoni mwa Waeskimo, athari yake itakuwa kubwa sana na itafika mbali. Mungu husema katika Kura’n Kuu: Siku itakuja ambapo taa za umoja zitaangaza ulimwengu mzima. “Dunia itamulikwa na nuru ya Bwana yake.” [Qurán 39:69.] Kwa maneno mengine, dunia itaangazwa na mwanga wa Mungu.” Mwanga ule ni mwanga wa umoja. “Hakuna Mungu ila Mungu.” Bara na visiwa vya Waeskimo pia ni sehemu za dunia hii. Lazima zipate fungu lao la vipawa vya mwongozo Mkuu Kabisa.

Salamu na sifa viwe juu yenu!

**6**

**WARAKA KWA WABAHA’I WA JAMHURI ZA MUUNGANO WA MAREKANI NA CANADA**

***Ulifunuliwa mnamo Aprili 8, 1916, katika bustani iliyopo nje ya Kaburi la Bahá'u'lláh, na uliandikwa kwa Wabaha’i wa Jamhuri za Muungano wa Marekani na Canada.***

**Yeye ni Mungu!**

**Enyi roho zilizobarikiwa:**

Napendelea kwa ajili yenu mafanikio na ustawi wa milele na kusihi uthibitisho ulio kamili kwa kila mmoja wenu katika ulimwengu mtakatifu. Tumaini langu ni kuwa kila mmoja aweze kung’aa kama ilivyo nyota ya asubuhi kutokea upeo wa dunia na katika Bustani hii ya Mungu muwe mti uliobarikiwa, mkizaa matunda na matokeo ya kudumu.

Kwa hiyo ninawaelekezeni kwa kile ambacho kinafaa katika uthibitisho na uangaziwaji wenu wa kimbinguni katika Ufalme wa Mungu!

Ni hivi: Alaska ni nchi pana; ingawa mmoja wa vijakazi wa Mkarimu ameharakia pande hizo, akihudumu kama mkutubi katika maktaba ya umma, na kulingana na uwezo wake hashindwi katika kufundisha Hoja, hata hivyo mwito wa Ufalme wa Mungu bado haujainuliwa kupitia eneo lile kubwa.

Mtukufu Yesu alisema: Safirini hadi Mashariki na Magharibi mwa dunia na kuwaita watu katika Ufalme wa Mungu. [Marko 16.15.] Hivyo ukarimu wa Mungu lazima uwafunike binadamu wote. Kwa hivyo msifikiri inaruhusiwa kuliacha eneo hilo likiwa limenyimwa pepo nyanana za Asubuhi ya Maongozi. Kutokana na hayo, fanyeni juhudi kadiri mnavyoweza kuwatuma maeneo yale wazungumzaji wazuri, ambao wamejitenga na mengine yote ila Mungu, waliovutiwa na manukato ya Mungu, na waliotakaswa na kusafishwakutokana na matamanio na vishawishi vyote. Hifadhi yao na chakula lazima viwe mafundisho ya Mungu. Kwanza sharti wao wenyewe waishi kulingana na kanuni hizo, halafu wawaongoze watu. Huenda, kwa Mapenzi ya mungu, miangaza ya Muongozo Mkuu Kabisa itaiangazia nchi hiyo, na pepo nyanana za bustani ya mawaridi ya upendo wa Mungu zitapulizia manukato katika tundu za pua za wakazi wa Alaska. Endapo mtasaidiwa kutoa huduma kama hiyo, muwe na hakika kuwa vichwa vyenu vitavikwa taji la enzi ya milele, na kwenye kizingiti cha umoja mtakuja kuwa watumishi wenye kupendelewa na kukubalika.

Vile vile jamhuri ya Mexico ni ya muhimu sana. Wengi wa wakazi wa nchi hiyo ni Wakatoliki imara. Hawajui kabisa uhalisia wa Biblia, Injili na mafundisho mapya matakatifu. Hawajui kuwa msingi wa dini za Mungu ni mmoja na kwamba Wadhihirishaji watakatifu ni kama lilivyo Jua la Ukweli, wakichomoza kutokea sehemu mbalimbali za mapambazuko. Roho hizo zimezamishwa katika bahari ya mienendo ya kidini iliyozoeleka. Kama pumzi moja ya uhai itapulizwa juu yao, matokeo makubwa yatatokezea humo. Lakini ni bora kwa wale wanaokusudia kwenda Mexico kufundisha, kuizoea lugha ya Kihispania.

Vivyo hivyo, jamhuri sita za Marekani ya Kati, zilizopo kusini mwa Mexico—Guatemala, Honduras, Salvador, Nicaragua, Costa Rica, Panama na nchi ya saba Belize au Honduras ya Waingereza. Walimu watakaoenda pande hizo sharti pia wawe na uzoefu wa lugha ya Kihispania.

Wekeni mkazo mkubwa kwa watu wa asili ya Marekani. Kwani roho hizi zinaweza kufananishwa na wakazi wa zamani wa rasi ya Uarabuni, ambao, kabla ya Utume wa Muhammad, walikuwa sawa na washenzi. Wakati mwangaza wa Muhammad ulipoangazia katikati yao, ndipo, wakatokea kuwa wangavu mno kiasi cha kuuangazia ulimwengu. Vivyo hivyo, Wahindi hawa, endapo wakielimishwa na kuongozwa, hapatakuwa shaka kwamba watatokea kuangaziwa sana kiasi cha kuongoza ulimwengu wote.

Nchi zote hapo juu zina umuhimu, lakini hasa Jamhuri ya Panama, ambapo bahari za Atlantic na Pasifiki hukutana pamoja kwenye mfereji wa Panama. Ni kituo cha usafiri na upitaji kutoka Marekani kwenda mabara mengine ulimwenguni, na wakati wao watajipatia umuhimu mkubwa sana.

Vivyo hivyo visiwa vya Indies ya Magharibi, kama vile Cuba, Haiti, Puerto Rico, Jamaica, visiwa vidogo vya Antilles, Visiwa vya Bahama, hata Kisiwa kidogo cha Watling, vina umuhimu mkubwa; hasa jamhuri zile mbili za watu weusi, Haiti na Santo Domingo, vilivyo katika klasta ya Antilles Kubwa zaidi. Vivyi hivyo, klasta ya visiwa vya Bermuda katika Bahari ya Atlantic vina umuhimu.

Kwa hali hiyo hiyo, jamhuri za bara la Marekani ya Kusini--Colombia, Ecuador, Peru, Brazil, Guiana ya Waingereza, Guiana ya Wadachi, Guiana ya Wafaransa, Bolivia, Chile, Argentina, Uruguay, Paraguay, Venezuela; pia visiwa vya kaskazini, mashariki na magharibi mwa Marekani ya Kusini, kama vile visiwa vya Falkland, Galapagos, Juan Fernandez, Tobago na Trinidad. Vivyo hivyo mji wa Bahia, uliopo ufukwe wa mashariki ya Brazil. Kwa sababu ni kitambo pamejulika kwa jina hili, ufanisi wake utakuwa wenye nguvu sana.

Kwa kifupi, enyi waumini wa Mungu! Inueni jitihada zenu na kuzeni malengo yenu. Mtukufu Kristo husema: Wamebarikiwa masikini, maana Ufalme wa Mungu ni wao.. [Mathayo 5:3.] Katika maneno mengine: Wamebarikiwa masikini wasio na majina na wasiotambulika, kwa maana ni viongozi wa binadamu. Vivyo hivyo imesemwa katika Qur'án: " Na Tunatamani kuonesha upendeleo kwa wale walioletwa chini katika ardhi, na kuwafanya viongozi wa kiroho kati ya watu, na kuwafanya wao warithi Wetu."[Qur'án 28:5.] Au, tunapenda kutoa upendeleo kwa roho dhaifu na kuwafanya wawe warithi wa Mitume na Manabii.

Sasa ni wakati kwenu kujivua wenyewe kutoka vazi la fumbatio kwa ulimwengu huu ambao unatoweka, kujitenga kabisa kutoka ulimwengu wa kimwili, kuwa malaika wa mbinguni, na kusafiri kwenda kwenye nchi hizi. Naapa kwa Yeye, Ambaye Kando Yake hakuna Mungu mwingine, kwamba kila mmoja wenu atakuja kuwa Israfil wa Uhai, na atapulizia Pumzi ya Uzima ndani ya roho za wengine.

Salamu na sifa viwe juu yenu!

***Maombi***

Ewe Mungu usiye na kifani! Ewe Bwana wa Ufalme! Roho hizi ni jeshi Lako la mbinguni. Uwasaidie na, kwa jeshi la Umati Mkuu, uwafanye washindi, ili kwamba kila mmoja wao aweze kuwa kama jeshi na kuzishinda nchi hizi kwa kupitia upendo wa Mungu na mwangaza wa mafundisho matakatifu.

Ee Mungu! Uwe tegemeo lao na msaidizi wao, na katika nyika nyika, mlima, bonde, misitu, mbuga na bahari, uwe msiri Wao ili waweze kupaza sauti kwa nguvu kwa kupitia Ufalme na pumzi ya Roho Mtakatifu.

Hakika, Wewe u Mungu Mwenye Uwezo, Mwenye Nguvu na Mwenye enzi kuu, na Wewe u Mwenye Hekima, Msikiaji na Muonaji.

**7**

**WARAKA KWA WABAHA’I WA JAMHURI ZA MUUNGANO WA MAREKANI NA CANADA**

***Ulifunuliwa mnamo Aprili 11, 1916, katika chumba cha `Abdu'l-Bahá kwenye nyumba ya Bahjí na uliandikwa kwa Wabaha’i wa Jamhuri za Muungano wa Marekani na Canada.***

**Yeye ni Mungu!**

**Enyi Wabaha’i wa kweli wa Marekani:**

Sifa iwe kwa Aliye Juu Mpendwa Pekee kwamba mmethibitishwa katika ukuzaji wa mafundisho matakatifu katika Bara hilo kubwa, mliinua mwito wa Ufalme wa Mungu katika eneo hilo na kutangaza habari njema za mdhihirishaji wa Bwana wa Majeshi na Aliye Juu Mwahidiwa Pekee. Shukrani ziwe kwa Bwana kwamba mmesaidiwa na kuthibitishwa katika lengo hili. Hii ni kupitia kabisa mathibitisho ya Bwana wa Majeshi na pumzi za roho Mtakatifu. Kipimo kamili cha cha mafanikio yenu bado hakijafunuliwa, na umuhimu wake bado haujafahamika. Hivi punde mtaweza, kwa macho yenu wenyewe, kushuhudia namna kila mmoja wenu atakavyong’aa kama vile nyota ing’aayo, mtanururisha katika anga ya nchi yenu mwangaza wa Mwongozo mtakatifu, na kujalia juu ya watu wake utukufu wa maisha ya milele.

Fikiria! Daraja na uthibitisho wa mitume katika wakati wa Kristo havikufahamika, na hakuna mmoja aliyewatazama kwa hisia ya umuhimu – la, bali, waliwatesa na kuwadhihaki. Baadaye ilidhihirika ni mataji ya namna gani yaliyotiwa vito viangavu vya uongozi yaliwekwa vichwani mwa mitume, Maria Magdalena na Maria Mama yake Yohana.

Kiasi cha mafanikio yenu ya baadaye bado kinabaki kimefichika. Ninatumaini kwa dhati kwamba muda mfupi ujao dunia itaweza kukorogwa na kutikiswa kwa matokeo ya mafaniko yenu. Tumaini, kwa hiyo, ambalo `Abdu'l-Bahá analipendelea sana kwa ajili yenu ni kwamba mafanikio yale yale ambayo yamefikiwa na jitihada zenu huko Marekani yaweze kuzivika taji la jitihada zenu sehemu zingine za dunia, ili kupitia ninyi umaarufu wa Hoja ya Mungu uweze kusambazwa sehemu zote za Mashariki na Magharibi na ujio wa Ufalme wa Bwana wa Majeshi utangazwe katika mabara yote matano ya ulimwengu.

Pindi Ujumbe huu mtakatifu utakapobebwa na Waumini wa Marekani kutoka pwani za Marekani na kutangazwa kupitia mabara ya, Ulaya, la Asia, la Afrika na la Australiasia na mpaka Visiwa vya Pasifiki, jamii hii itajikuta yenyewe ikiwekwa salama juu ya kiti cha enzi cha milki ya milele. Ndipo watu wote ulimwenguni watashuhudia kuwa jumuiya hii imeangaziwa na kuongozwa kiroho. Ndipo dunia yote itatoa sauti na sifa za utukufu na ukuu wake. Kundi likiongea lugha zao, lenye kujitenga, takatifu, lililotakaswa na kujazwa upendo wa Mungu, lazima wageuzie nyuso zao kuelekea na kusafiri kupitia vikundi vikuu vitatu vya visiwa vya bahari ya Pasifiki--Polinejia, Micronejia na Melanesia, na visiwa vinavyoambatana na vikundi hivi kama vile New Guinea, Borneo, Java, Sumatra, Visiwa vya Uphilipino, Visiwa vya Solomon, Visiwa vya Fiji, New Hebrides, Visiwa vya Loyalty, New Caledonia, Bismark, Archipelago, Ceram, Celebes, Visiwa vya Friendly, Visiwa vya Samoa, Visiwa vya Society, Visiwa vya Caroline, Low Archipelago, Marquesas, Visiwa vya Hawaii, Visiwa vya Gilbert, Moluccas, Visiwa vya Marshall, Timor na visiwa vingine. Kwa Mioyo ibubujikayo kwa upendo wa Mungu, kwa ndimi ziadhimishazo kumbukumbu ya Mungu, kwa macho yaliyogeukia kwenye ufalme wa Mungu, lazima wafikishe habari njema za mdhihirishaji wa Bwana wa Majeshi kwa watu wote. Mjue kwa hakika kwamba mkusanyiko wowote muuingiao, mawimbi ya Roho Mtakatifu yamefurika juu yake, na neema za mbinguni za Uzuri Uliobarikiwa huuzunguka mkusanyiko huo.

Fikirieni, kwamba Bi. Agnes alexander, binti wa Ufalme, kijakazi mpendwa wa Uzuri Mkamilifu, alisafiri pekee yake kwenda Visiwa vya Hawaii, kwenda kisiwa cha Honolulu, na sasa anajipatia ushindi wa kiroho huko Japan! Tafakarini jinsi binti huyu alivyopata uthibitisho katika visiwa vya Hawaii. Alitokea kuwa chanzo cha mwongozo wa mkusanyiko wa watu.

Vivyo hivyo Bi. Knobloch alisafiri akiwa pekee yake mpaka Ujerumani. Ni kwa kiasi gani kikubwa aliweza kuthibitishwa! Kwa hiyo, mjue kwa hakika kuwa yeyote ainukaye katika siku hii kusambaza manukato matakatifu, majeshi ya Ufalme wa Mungu yatamthibitisha na baraka na fadhila za Uzuri Mkamilifu vitamzunguka.

Laiti kama ningeweza kusafiri, hata kama kwa miguu na katika umasikini wa hali ya juu kabisa, kwenye maeneo haya, na, nikiinua wito wa "Ya Bahá'u'l-Abha" katika miji mikubwa, vijiji, milima, majangwa na bahari, kuendeleza mafundisho matakatifu! Hili, ole, siwezi kulifanya. Ni namna gani hili linavyonichukiza mno! Mungu akipenda, muweze kulitimiza.

Katika wakati huu, kwenye visiwa vya Hawaii, kupitia jitihada za Bi. Alexander, idadi kadhaa ya roho zimefikia pwani ya bahari ya imani! Fikirieni, ni furaha gani, ni shangwe gani hii! Natangaza kwa Bwana wa Majeshi kwamba endapo binti huyu mwenye kuheshimika angeasisi himaya, himaya hiyo isingepata ukuu kama ule! Kwani mamlaka hii ni mamlaka ya milele na utukufu huu ni utukufu wa milele.

Vivyo hivyo, kama baadhi ya walimu wataenda kwenye visiwa vingine na sehemu zingine, kama vile bara la Australia, New Zealand, Tasmania, pia Japan,Urusi ya Asia, Korea, Frenchi Indochina, Siam, Straits Settlements, India, Ceyloni na Afghanistan, mafanikio makubwa kabisa yatapatikana. Ni vema kiasi gani ingekuwa kama kungekuwa na uwezekano wowote wa kuundwa kwa jopo la wanaume na wanawake, kusafiri pamoja kupitia China na Japan ili kwamba kifundo hiki cha upendo kiweze kuimarishwa na kupitia hii nenda rudi waweze kusimamisha umoja wa ulimwengu wa binadamu, kuwaita watu kwenye Ufalme wa Mungu na kueneza mafundisho.

Kwa hali hiyo hiyo, ikiwezekana, lazima wasafiri mpaka bara la Afrika, Visiwa vya Canary, Visiwa vya Cape Verde, Visiwa vya Madeira, Visiwa vya Reunion, St. Helena, Zanzibar, Mauritius, nk., na katika hizo nchi, wawaite watu kwenye Ufalme wa Mungu na kupaza sauti ya "Ya Bahá'u'l-Abha!" Lazima pia wapeperushe bendera ya umoja wa ulimwengu wa binadamu katika kisiwa cha Madagascar.

Vitabu na vipeperushi lazima ama vitafsiriwe au vitungwe katika lugha za nchi hizo na visiwa, visambazwe katika kila sehemu na katika pande zote.

Inasemekana kuwa huko Afrika Kusini, mgodi wa almasi uligunduliwa. Ingawa mgodi huu ni wenye thamani kubwa sana, lakini zaidi ya yote ni mawe. Huenda, Mungu akipenda, mgodi wa binadamu utaweza kugundulika na vito vya thamani kubwa vya Ufalme vitapatikana.

Kwa ufupi, vita hii inayoangamiza ulimwengu, imeawasha moto mkubwa kwenye mioyo ya watu kwamba hakuna neno linaweza kuielezea. Katika nchi zote za ulimwengu hitaji la amani ya ulimwengu linachukua nafasi kwenye ufahamu wa watu. Hakuna roho isiyotamani mapatano na amani. Hali ya ajabu ya juu kabisa ya upokevu inatambulika. Hii ni kupitia hekima kamilifu ya ya Mungu, ili kwamba uwezo uweze kujengwa, bendera ya umoja wa ulimwengu wa bidamanu iweze kupandishwa, na msingi wa amani ya ulimwengu na kanuni takatifu viweze kukuzwa Mashariki na Magharibi.

Kwa hiyo, Enyi waumini wa Mungu! Onesheni jitihada na baada ya vita hii kupita sambazeni vidokezo vya mafundisho matakatifu kwenye visiwa vya Uingereza, Ufaransa, Ujerumani, Austria-Hungary, Urusi, Italia, Uhispania, Ubelgiji, Uswizi, Norway, Sweden, Denmark, Uholanzi, Ureno, Rumania, Serbia, Montenegro, Bulgaria, Ugiriki, Andorra, Liechtenstein, Luxemburg, Monaco, San Marino, Visiwa vya Balearic, Corsica, Sardinia, Sicily, Crete, Malta, Iceland, Visiwa vya Faroe, Visiwa vya Shetland, Visiwa vya Hebrides na Visiwa vya Orkney.

Katika nchi zote hizi, kama zilivyo nyota za asubuhi muangaze kutokea upeo wa uongozo. Kufikia hapa mmekuwa msiochoka katika kazi zenu. Acha juhudi zenu kuanzia sasa ziongezeke mara dufu. Muwaite watu katika nchi hizi, miji mikuu, visiwa, mikusanyiko na makanisa waingie Ufalme wa Abhá. Uwanda wa jitihada zenu lazima uhitaji kupanuliwa. Kadiri eneo lake lilivyopana zaidi, ndivyo zaidi utakavyokuwa ushuhuda wa kushangaza wa msaada mtakatifu.

Mmeona kwamba `Abdu'l-Bahá alipokuwa katika udhaifu wa hali ya juu wa kimwili na unyonge, wakati alipokuwa mgonjwa, na hakuwa na nguvu ya kutembea – bila kujali hali hii ya kimwili alisafiri kupitia kupitia nchi nyingi, huko Ulaya na Marekani, na katika makanisa, mikutano na mikutano maalm akijishughulisha na utangazaji wa kanuni takatifu na kuwaita watu kwa mdhihirishaji wa Ufalme wa Abhá. Pia mmeona namna mathibitisho ya Uzuri Mkamilifu yalivyowazunguka wote. Ni matokeo gani tutayapata kwa pumziko la kimwili, utulivu, anasa na mwambatano na ulimwengu wa kimwili? Ni dhahiri kwamba mtu ambaye hushikilia vitu hivi hatimaye atakuwa akiteseka kwa majuto na hasara.

Kutokana na hivyo, mtu lazima afunge macho yake kabisa kwa fikra hizi, atamani maisha ya milele, utukuzwaji wa ulimwengu wa binadamu, maendeleo ya mbinguni, Roho Mtakatifu, utukuzwaji wa Neno la Mungu, muongozo wa wakazi wa dunia, usimamishwaji wa amani ya ulimwengu na utangazaji wa umoja wa ulimwengu wa binadamu! Hii ndiyo kazi! Vinginevyo, kama ilivyo kwa wanyama na ndege mtu lazima ajihusishe mwenyewe na mahitaji ya maisha haya ya kimwili, ambayo kujiridhisha kwake ndiyo lengo la juu kabisa la ulimwengu wa wanyama, na mtu lazima ahemee duniani kote kama ilivyo kwa wanyama wa miguu minne.

Fikirieni! Haijalishi mtu amejipatia mali kiasi gani, utajiri na ukwasi kwenye dunia hii, hawezi kuwa na uhuru kama ng’ombe. Kwani ng’ombe hawa walionona wanarandaranda kwa uhuru kwenye tambarare kubwa. Mbuga zote na makonde ni vyao kwa ajili ya malisho, na chemchemi zote na mito ni vyao kwa ajili ya kunywa! Haijalishi ni gani wanakula, mbuga haziwezi kumalizika! Ni dhahiri kwmba wamejipatia neema hizi sehemu rahisi zaidi.

Bado bora zaidi kuliko maisha haya ni maisha ya ndege. Ndege, kwenye kilele cha mlima, juu ya matawi yanayoyumbayumba, amejijengea kiota kizuri zaidi ya ikulu za wafalme! Hali ya hewa ni safi kwa kiwango cha juu kabisa, maji yamepoa na meupe kama kioo, na mandhari yanavutia na kuchangamsha. Katika mazingira matukufu kama haya, anatumia siku zake chache. Mavuno yote ya maeneo ni milki yake, akiwa amejipatia mali yote hii pasipo kushughulika hata kidogo. pasipo kufanya kazi hata kidogo. Hivyo, haijalishi ni kiasi gani binadamu atajiendeleza katika dunia hii, hataweza kufikia daraja la ndege huyu! Hivyo inakuwa dhahiri kwamba kwa mambo ya dunia hii, kwa vyovyote vile binadamu awezavyo kujitahidi kufanya kazi hata kufikia kifo, hataweza kupata kipato kwa wingi, uhuru na kujitegemea kama ndege mdogo! Hii huthibitisha na kusimamisha ukweli kwamba mtu hakuumbwa kwa ajili ya maisha ya ulimwengu upitao – la, bali ameumbwa kwa ajili ya kujipatia ukamilifu usio na mwisho, kufikia utukufu wa ulimwengu wa binadamu, kuvutwa karibu ndani ya kizingiti kitakatifu, na kukaa kwenye kiti cha enzi ya milki ya milele!

**Juu yenu uwe Bahá'u'l-Abhá!**

***Yeyote aendaye nje kwa ajili ya safari ya kufundisha mahali popote pale, mwache aghani sala hii mchana na usiku wakati wa safari zake katika ngeni:***

Ee Mungu, Mungu wangu! Wewe waniona nimefurahishwa mno na kuvutiwa kwenye ufalme Wako mtukufu, nikiwashwa kwa moto wa upendo Wako miongoni mwa binadamu, mtangulizi wa Ufalme Wako katika nchi hizi kubwa na pana mno, nikijitenga kutoka vingine vyote ila Wewe, kikikutegemea Wewe, nikiacha raha na faraja, nikiwa mbali kutoka maskani yangu, mtangatangaji katika nchi hizi, mgeni aliyeanguka ardhini, mnyenyekevu mbele ya Kizingiti Chako kitakatifu, mtiifu kwenye mbingu ya utukufu Wako wa enzi kuu, nikikusihi Wewe katika usiku wa manane na mapambazunguko ya alfajiri, nikikusihi na kukuita Wewe asubuhi na jioni kunisaidia kwa neema kuihudumia Hoja Yako, kueneza mbali Mafundisho Yako na kulitukuza Neno Lako Mashariki yote na Magharibi.

Ee Bwana! Tia nguvu mgongo wangu, niweze kukutumikia Wewe kwa jitihada ya juu kabisa, na usiniache mwenyewe, pekee na bila msaada katika nchi hizi.

Ee Bwana! Unijalie mazungumzo na Wewe katika upweke wangu, na uwe mwenzi wangu katika nchi hizi ngeni.

Hakika, Wewe u Mthibitishaji wa yeyote umkusudiaye katika kile Wewe upendacho, na, hakika Wewe u Mwenye - Nguvu Kabisa, Mwenye enzi Kuu.

**8**

**WARAKA KWA WABAHÁ’Í WA JAMHURI ZA MUUNGANO WA MAREKANI NA CANADA**

***Ulifunuliwa mnamo Aprili 19, 1916, katika chumba cha `Abdu'l-Bahá katika nyumba ya Bahjí; mnamo Aprili 20, katika makazi ya mahujaji ya nyumba iliyopo huko Bahjí; mnamo Aprili 22, katika bustani iliyopo jirani na Kaburi la Bahá'u'lláh, na uliandikwa kwa Wabahá’í wa Jamhuri za Muungano wa Marekani na Canada.***

**Yeye ni Mungu!**

**Enyi Mitume wa Bahá'u'lláh!**

**Maisha yangu na yatolewe dhabihu kwa ajili yenu!**

Mwili Uliobarikiwa wa Mwahidiwa umefasiriwa katika Kitabu Kitakatifu kama Bwana wa Majeshi – majeshi ya mbinguni. Kwa majeshi ya mbinguni zinakusudiwa zile roho ambazo ni huru kabisa kutoka ulimwengu wa binadamu, waliobadilika kuwa roho za peponi na wamekuwa malaika watakatifu. Roho kama hizo ni mionzi ya Jua la Uhalisi ambao wataangaza mabara yote. Kila mmoja ameshika mkononi mwake parapanda, akipulizia pumzi ya uhai juu ya maeneo. Wameokolewa kutoka sifa zote za kibinadamu na mapungufu ya ulimwengu wa asili, wameainishwa na tabia zote za Mungu, na wamevutiwa na manukato ya Mwenye rehema. Kama walivyokuwa Mitume wa Kristo, ambao walijazwa Naye, roho hizi pia zimejazwa Mtukufu Bahá'u'lláh; yaani, upendo wa Bahá'u'lláh umejaa kabisa katika kila kiungo cha ndani, sehemu na kiungo cha miili yao, pasipo kuacha athari yoyote kutoka tamaa za ulimwengu wa wanadamu.

Roho hizi ni majeshi ya Mungu na watekaji wa Mashariki na Magharibi. Ikiwa mmoja atakigeuza uso wake kuelekea upande fulani na kuwaita watu kwenye Ufalme wa Mungu, nguvu zote zenye kufaa na mathibitisho ya bwana zitaharakia kwa msaada wake na kuwaongezea nguvu. Ataona milango yote ikifunguka na ngome zote zenye nguvu na kasiri isiyopenyeka zitateketezwa mpaka ardhini. Yeye na peke atashambulia majeshi ya dunia, atashinda mabawa ya kulia na kushoto ya majeshi ya nchi zote, atavunja safu za majeshi ya mataifa na kupeleka shambulio lake hadi katikati ya nguvu ya dunia. Hii ndiyo maana ya Majeshi ya Mungu.

Roho yoyote kutoka miongoni mwa waumini wa Bahá'u'lláh wanaopata daraja hili watajulikana kama Mitume wa Bahá'u'lláh. Kwa hiyo jitahidini kwa moyo na roho ili kwamba muweze kufikia daraja hili la juu na lililotukuka, muweze kuwekwa juu ya kiti cha enzi cha utukufu wa milele, na kuvisha vichwa vyenu na taji la Ufalme, ambalo vito vyake vya kung’aa viweze kupenyeza juu ya karne na maduru.

Enyi marafiki wema! Inueni ukarimu wenu na mpae juu kuelekea kilele cha mbingu ili kwamba mioyo yenu iliyobarikiwa iweze kuangaziwa zaidi na zaidi, siku hadi siku, kupitia mionzi ya Jua la Uhalisi, yaani, Mtukufu Bahá'u'lláh; kila pande roho ziweze kupata uhai mpya, na giza la ulimwengu wa asili liweze kuondolewa kabisa; hivyo muweze kuwa mliojipatia mwangaza na roho, muwe msiotambua kabisa mambo mabaya ya ulimwengu huu na kuwa karibu na shughuli za ulimwengu wa kiroho.

Tazama milango ambayo Bahá'u'lláh amefungua mbele yenu! Fikirieni jinsi lilivyo tukuka na la juu daraja ambalo mmekusudiwa kulifikia; upendeleo wa kipekee ulioje ambao mmejaliwa nao. Tukiwa tumeleweshwa na kikombe hiki, mamlaka ya tufe hili la dunia yatakuwa ya chini katika makadirio yetu kuliko mchezo wa watoto. Kama wangeliweka uwanjani taji la serikali ya ulimwengu mzima, na kumkaribisha kila mmoja wetu kulikubali, bila shaka hatutakubali na tutakataa kulipokea.

Ili kulifikia daraja hili bora, hata hivyo, hutegemea juu ya utambuzi wa hali fulani:

Hali ya kwanza ni uimara katika Ahadi ya Mungu. Kwani nguvu ya Ahadi itailinda Hoja ya Bahá'u'lláh kutoka mashaka ya watu wa makosa. Ni ngome iliyoimarishwa ya Hoja ya Mungu na nguzo imara ya ya dini ya Mungu. Leo hii hakuna nguvu inayoweza kuhifadhi umoja wa ulimwengu wa Kibahá'í isipokuwa Ahadi ya Mungu; vinginevyo tofauti kama zilivyo katika dhoruba kubwa kabisa zitaufunika ulimwengu wa Kibahá'í. Ni dhahiri kuwa mhimili wa umoja wa ulimwengu wa binadamu ni nguvu ya Ahadi na si kingine. Kama Ahadi isingewekwa, kama isingefunuliwa kutoka Kalamu Kuu na kisingekuwa Kitabu cha Ahadi, kama ilivyo mwonzi wa Jua la Uhalisi, kuuangazia ulimwengu, nguvu za Hoja ya Mungu zingetawanywa kabisa na baadhi ya roho ambazo zilikuwa fungwa wa tamaa zao zenyewe na ashiki zingechukua mikononi mwa, shoka na kukata mzizi wa Mti huu Uliobarikiwa. Kila mtu angesukuma mbele mapenzi yake mwenyewe na kila mtu binafsi angetangaza maoni yake mwenyewe! Pasipokujali Ahadi hii kuu, roho chache zembe ziliingia na silaha zao katika uwanja wa vita, zikifikiri huenda zingeweza kudhoofisha msingi wa Hoja ya Mungu: lakini atukuzwe Mungu wote walipatwa na majuto na hasara, na punde tu nao watajikuta katika unyong’onyo wa kukata tamaa. Kwa hiyo, mwanzoni, waumini lazima waimarishe hatua zao katika Ahadi ili kwamba mathibitisho ya Bahá'u'lláh yaweze kuwazunguka kutoka pande zote, askari wa Jeshi Kuu waweze kuwa mihimili yao na wasaidizi, na mafundisho na mashauri ya `Abdu'l-Bahá, kama zilivyo picha zilizochongwa kwenye jiwe, yabakie ya kudumu na yasiyofutika milele katika vibao vya mioyo yao yote.

Hali ya pili: Undugu na upendo miongoni mwa waumini. Marafiki wa Mungu lazima wavutiwe na kupendana sana kati yao na daima wawe tayari na wenye hiari ya kujitoa dhabihu maisha yao wenyewe mmoja kwa mwingine. Endapo roho moja kutoka miongoni mwa waumini ikikutana na mwingine, ni lazima iwe kana kwamba mwenye kiu, na mwenye midomo iliyokauka amefikia kwenye chemchemi ya maji ya uhai, au mpenzi amekutana na mpendwa wake wa kweli. Kwani moja ya busara tukufu kabisa kuhusiana na utokezaji wa Wadhihirishaji watukufu ni hii: Roho zitaweza kujuana na kuwa na ukaribu mmoja kwa mwingine; nguvu ya upendo wa Mungu iweze kuwafanya wote mawimbi ya bahari moja, maua ya bustani moja ya mawaridi, na nyota za mbingu moja. Hii ndiyo busara ya kuonekana kwa Wadhihirshaji watukufu! Wakati neema kuu mno itakapojifunua yenyewe katika mioyo ya waumini, ulimwengu wa asili utabadilika, giza la kiumbe tegemezi litapotea, na mwangaza wa mbinguni utapatikana. Hapo ulimwengu mzima utakuwa Paradiso ya Abhá, kila mmoja wa waumini wa Mungu atakuwa kama mti uliobarikiwa, unaozaa matunda ya ajabu.

Enyi marafiki! Undugu, undugu! Upendo, upendo! Umoja, umoja! – ili kwamba uwezo wa Hoja ya Kibahá'í uweze kutokeza na kudhihirika katika ulimwengu wa kuwa. Mawazo yangu yamegeuzwa kuelekea kwenu, na moyo unaruka ndani mwangu ninapowataja. Laiti mngejua jinsi moyo wangu unavyowaka na upendo wenu, furaha kubwa sana ingefurika katika mioyo yenu kiasi cha kuwasababisheni ninyi wenyewe kupendana sana mmoja kwa mwingine.

Hali ya tatu: Waalimu lazima waendelee kusafiri katika katika sehemu zote za bara, la, bali, katika sehemu zote za ulimwengu, lakini lazima wasafiri kama `Abdu'l-Bahá, ambaye alisafiri kupitia miji yote ya Marekani. Yeye alitakasika na kuwa huru kutoka kila mwambatano na katika kujitenga kabisa. Kama ambavyo Mtukufu Kristo asemavyo: Kung’uteni mavumbi yote kutoka miguuni mwenu. [Mathayo 10:14.]

Mmeona kwamba wakati nipo Marekani roho nyingi katika maombi ya dhati kabisa na sala walitamani kutoa zawadi fulani lakini mtumishi huyu, kwa kulingana na maonyo na makatazo ya Ukamilifu Uliobarikiwa, kamwe hakupokea kitu, ingawa nyakati fulani tulikuwa katika hali mbaya sana ya ukata. Lakini kwa upande mwingine, kama roho moja, kwa ajili ya Mungu, kwa hiari yake mwenyewe na shauku safi kabisa, anataka kuchangia (kwenye gharama za mwalimu), ili kumfurahisha mchangiaji, mwalimu anaweza kupokea kiasi kidogo, lakini lazima aishi kwa moyo wa kuridhika.

Lengo ni hili: dhamira ya mwalimu lazima iwe safi, moyo wake huru, roho yake iliyovutiwa, wazo lake lenye amani, azimio lake thabiti, ukarimu wake uliotukuka na katika upendo wa Mungu kurunzi inayong’aa. Kama akifanikiwa kuwa hivyo, pumzi yake iliyotakasika itaiathiri hata jabali; vinginevyo hapatakuwapo na matokeo yoyote kabisa. Ikiwa kama roho haijakamilika, itawezaje kuondoa mapungufu ya wengine? Kama yeye hakujitenga na yote isipokuwa Mungu, atawezaje kuwafundisha wengine kujitenga?

Kwa kifupi, Enyi waumini wa Mungu! Jitahidini, ili kwamba muweze kuchukua kila njia katika kueneza dini ya Mungu na usambazaji wa manukato ya Mungu.

Miongoni mwa vitu vingine ni ufanyaji wa mikutano kwa ajili ya kufundisha ili kwamba roho zilizobarikiwa na kongwe kutoka miongoni mwa waumini ziweze kuwakusanya pamoja vijana wa upendo wa Mungu katika shule za mafunzo na kuwafundisha mathibitisho matukufu na maongezi yasiyokanushika, kueleza na kufafanua historia ya Hoja, na kufasiri pia matabiri na ushahidi ambavyo vimeandikwa na vimo katika vitabu vitukufu na nyaraka zinazohusu udhihirisho wa Yule Mwahidiwa, ili kwamba vijana waweze kwenda katika ujuzi kamili katika viwango vyote hivi.

Vivyo hivyo, wakati wowote inapowezekana kamati lazima ianzishwe kwa ajili ya tafsiri ya Nyaraka. Roho zenye busara ambazo zimejifunza kikamilifu na kufuzu Kiajemi, Kiarabu, na lugha zingine ngeni, au kujua lugha mojawapo ngeni, ianze kutafsiri Nyaraka na vitabu vyenye mathibitisho ya Ufunuo huu, na kuchapisha vitabu hivyo, kuvisambaza kote katika mabara matano ya dunia.

Kwa hali hiyo hiyo, gazeti, Nyota ya Magharibi, lazima lihakikiwe mara kwa mara, lakini maudhui yake lazima yawe uenezaji wa Hoja ya Mungu ili Mashariki na Magharibi kwa pamoja waweze kuwa waliohabarishwa juu ya matukio muhimu kabisa.

Kwa kifupi, katika mikutano yote, ama ya umma au ya binafsi, hakuna kingine kinachotakiwa kuongelewa isipokuwa kile kinachofikiriwa, na makala zote zihusu Hoja ya Mungu. Maongezi ya yasiyohusiana lazima yasiingizwe na ugomvi umekatazwa kabisa.

Waalimu wanaosafiri katika mielekeo mbalimbali lazima wajue lugha za nchi hiyo watakamoingia. Kwa mfano, mtu akiwa bingwa katika lugha ya Kijapani anaweza kusafiri kwenda Japan, au mtu anayejua lugha ya Kichina anaweza kuharakia kwenda Uchina, na kadhalika.

Kwa kifupi, baada ya vita hivi vya ulimwengu, watu wamepata uwezo mkubwa ajabu wa kusikiliza mafundisho matukufu, kwani busara ya vita hivi ni hii: ili iweze kuhakikishwa kwa wote kuwa moto wa vita ni wenye kuteketeza ulimwengu, ambapo mionzi ya amani ni iangaziayo ulimwengu. Moja ni kifo, nyingine ni uhai; hii ni ya kutoweka, ile ni uhai wa milele; moja ni janga kubwa kabisa, nyingine ni neema kubwa kabisa; hili ni giza, ule ni mwangaza; huu ni udhalilifu wa milele na ule ni utukufu wa milele; moja ni mteketezaji wa msingi wa utu, mwingine ni mwanzilishi wa ustawi wa mbari ya wanadamu.

Kama matokeo, idadi fulani ya roho itaweza kuinuka na kutenda kufuatana hali zilizotajwa hapo juu, na kuharakia kwenda sehemu zote za ulimwengu, hususan kutoka Marekani hadi Ulaya, Afrika, Asia na Australia, na kusafiri kupitia Japan na China. Vivyo hivyo, kutoka Ujerumani waalimu na waumini wanaweza kusafiri kwenda mabara ya Amerika, Afrika, Japan na China; kwa kifupi, wanaweza kusafiri kupitia mabara yote na visiwa vya tufe. Hivyo katika kipindi kifupi, matokeo mazuri ajabu yatatokea, bendera ya amani ya ulimwengu itapepea kwenye kilele cha ulimwengu na miangaza ya umoja wa ulimwengu wa binadamu iweze kuuangazia muumbo.

Kwa kifupi, Enyi waumini wa Mungu! Maandiko ya Kitabu kitukufu ni haya: Kama roho mbili hugombana na kushindana juu ya moja ya masuala ya kimungu, wakifarakana na kubishana, wote wawili wamekosea. Busara ya sheria hii isiyopingika ya Mungu ni hii: Kuwa kati wa watu wawili kutoka miongoni mwa waumini wa Mungu, pasiweze kuibuka ugomvi wala mfarakano; kwamba waongee mmoja na mwingine kwa urafiki na upendo usio na kikomo. Ikitokea dalili yoyote ndogo kabisa ya ugomvi, lazima wakae kimya, na pande zote mbili lazima wasiendelee na majadiliano tena, waombe uhalisi wa suala hilo kutoka kwa Mfasiri. Hii ni amri ya uhakika!

Juu yenu uwe Bahá'u'l-Abha!

***Maombi***

Ee Mungu, Mungu Wangu! Wewe waona jinsi giza jeusi linavyofunika sehemu zote, jinsi nchi zote zinavyoungua kwa mwale wa moto wa mafarakano, na moto wa vita na mauaji unawaka Mashariki yote na Magharibi. Damu inatiririka, maiti zimetapanywa ardhini, na vichwa vilivyokatwa vimeanguka kwenye mavumbi ya uwanja wa mapigano.

Ee Bwana! Wahurumie watu hawa wajinga, na uwaangalie kwa jicho la msamaha na ghofira. Zima moto huu, ili kwamba mawingu haya mazito yatiayo giza upeo yaweze kutawanywa, Jua la Ukweli liwake kwa miale ya upatanisho, giza hili nene sana liondolewe na nuru ing’aayo ya amani itawanye wangavu wake juu ya nchi zote.

Ee Bwana! Uwatoe watu kutoka lindi kuu la bahari ya chuki na uadui, na uwaokoe kutoka giza hili lisilopenyezeka. Unganisha mioyo yao, na ng’arisha macho yao kwa mwangaza wa amani na mapatano.

Uwaokoe kutoka vina vya vita na umwagaji damu, na uwafungue kutoka giza la makosa. Ondoa utando kutoka macho yao, na elimisha mioyo yao kwa mwangaza wa uongozi. Uwatendee kwa rehema Yako

nyororo na huruma, na usiwatendee kwa kulingana na haki Yako na ghadhabu ambavyo husababisha viungo vya wenye nguvu kutetemeka.

Ee Bwana! Vita vimeendelea. Dhiki na mashaka vimeongezeka kukua, na kila sehemu inayositawi imeangamizwa.

Ee Bwana! Mioyo ni mizito, na roho zimo katika uchungu. Uwe na huruma kwa roho hizi masikini, na usiwaache kwenye uvukaji mipaka wa tamaa zao wenyewe.

Ee Bwana! Dhihirisha katika nchi Zako roho nyenyekevu na tiifu, nyuso zao zikiangazwa kwa miale ya uongozi, zikitengwa kutoka ulimwengu, zikitukuza Jina Lako, zikitamka sifa Yako, na zikitawanya manukato ya utakatifu Wako kati ya binadamu.

Ee Bwana! Tia nguvu migongo yao, funga vibwebwe viuno vyao, na ifurahishe mno mioyo yao kwa ishara za nguvu kabisa za upendo Wako.

Ee Bwana! Hakika, wao ni wadhaifu, na Wewe u Mwenye nguvu na Mwenye uwezo; wao ni wanyonge, na Wewe u Msaidizi na Mwenye Rehema.

Ee Bwana! Bahari ya maasi inasukasuka, na tufani hizi hazitatulia ila kwa njia ya neema Yako isiyo na mipaka ambayo imezunguka sehemu zote.

Ee Bwana! Hakika, watu wamo katika lindi kuu la tamaa, na hakuna kitakachoweza kuwaokoa ila baraka Zako zisizo na kikomo.

Ee Bwana! Tawanya giza la tamaa hizi za upotovu, na angaza mioyo kwa taa ya upendo Wako ambao kwa huo punde nchi zote zitaongolewa. Uwathibitishe, zaidi ya hayo, wapendwa Wako, wale ambao, wakiacha nchi zao, familia zao na watoto wao, wamesafiri, kwa ajili ya upendo wa Uzuri Wako, hadi nchi ngeni kutawanya manukato Yako na kueneza Mafundisho Yako. Uwe mwenzi wao katika upweke wao, msaidizi wao katika nchi ngeni, muondoa huzuni wao, mfariji wao katika maafa. Uwe funda iburudishayo kwa kiu yao, dawa iponyayo kwa magonjwa yao na kitulizo kwa shauku iwakayo mno ya mioyo yao.

Hakika, Wewe u Mkarimu Kabisa, Bwana wa neema tele, na, hakika, Wewe u Mwenye Huruma na Mwenye Rehema.

## 9

## WARAKA KWA WABAHA’I WA MAJIMBO YA KASKAZINI – MASHARIKI

## *Ulifunuliwa mnamo Februari 2, 1917, kwenye chumba cha Isma'il Aqá's katika nyumba ya Abdu'l-Bahá huko Haifa, na uliandikwa kwa Wabahai wa Majimbo tisa ya Kaskazini – Mashariki mwa Jamhuri za Muungano wa Marekani: Maine, Massachusetts, New Hampshire, Rhode Island, Connecticut, Vermont, Pennsylvania, New Jersey na New York.*

**Yeye ni Mungu!**

**Enyi marafiki wa kweli:**

Nchi zote, katika kipimo cha Mungu mmoja wa kweli, ni nchi moja tu, na miji na vijiji vyote vipo kwenye kipimo kilicho sawa. Hakuna yenye kujikweza juu ya nyingine. Vyote kwa ujumla wao ni mashamba ya Mungu na ni makazi ya roho za watu. Kupitia imani na yakini, na nafasi iliyofikiwa na mojawapo juu ya nyingine, hata hivyo, mkazi hutoa heshima juu ya makazi, baadhi ya nchi hufikia huo upekee, na zinaifikia daraja la juu. Mathalani, bila kujali kwamba baadhi ya nchi za Ulaya na zile za Marekani zinatofautishwa na, na zinazipita nchi nyingine katika, ubora wa hali ya hewa, utimilifu wa maji yao, na mvuto wa milima, tambarare na nyanda, bado Palestina imekuwa utukufu wa mataifa yote kwa vile ambavyo Wadhihirishaji wote watukufu na watakatifu, kutokea enzi za Abraham hadi kujitokeza kwa Muhuri wa Manabii (Muhammad), wameishi humo, au walihamia huko, au walisafiri kupitia, hiyo nchi. Vivyo hivyo, Mecca na Medina zimefikia utukufu usio na kikomo, kwa kuwa ile nuru ya Unabii iliangaza humo. Kwa sababu hiyo Palestina na Hijaz zimetofautishwa kutoka nchi nyingine zote.

Vivyo hivyo, bara la Marekani, katika macho ya Munngu mmoja wa kweli, nchi ambamo miangaza ya nuru Yake itakuja kufunuliwa, ambamo mafumbo ya Imani Yake yatakujawekwa wazi, ambamo wanyoofu watakaa na walio huru kukusanyika. Kwa hiyo, kila sehemu yake imebarikiwa: lakini kwa kuwa haya majimbo tisa yamependelewa katika imani na uhakikisho, kwa kupitia nafasi hii ya mbele ufahari huu yamepata upendeleo wa kiroho. Wao lazima watambue thamani ya neema hii; kwa sababu wamepata upendeleo kama huu na ili kutoa shukrani kwa ajili ya fadhila hii kuu; lazima wainuke katika uenezaji wa manukato matakatifu ili kwamba ile aya iliyobarikiwa ya Qur'án, "Mungu ni nuru ya mbinguni na duniani: ufanano wa mwanga Wake ni kipenyo kutoka ukuta, ambamo taa imewekwa, na taa imefungwa ndani ya kasha la kioo; kile kioo huonekana kana kwamba ni nyota inayong’aa. Imewashwa kwa mafuta ya Mti Uliobarikiwa, mzeituni usio wa Mashariki wala wa Magharibi; huhitajika kidogo lakini kwamba mafuta yaliyomo yatatoa mwanga, ingawa hakuna moto ulioyagusa. Huu ndio mwanga ulioongezwa kwenye mwanga. Mungu atamwongoza kwenye Mwanga Wake yeyote Amtakaye"[Qur'án 24:35.]—iweze kutimilizwa.

Yeye husema: ulimwengu wa asili ni ulimwengu wa giza, kwa sababu ni chanzo cha mapungufu elfu; la, bali, ni giza juu ya giza. Uangazio wa ulimwengu wa asili unategemea juu ya mng’ao wa Jua la Ukweli. Neema ya mwongozo ni kama ulivyo mshumaa ambao umewashwa ndani ya kioo cha ujuzi na hekima na kwamba kioo cha ujuzi na hekima ndiyo kioo cha moyo wa binadamu. Mafuta ya ile taa angavu yanatoka kwenye matunda ya Mti Uliobarikiwa na hayo mafuta yamesafishwa mno kiasi kwamba yatawaka bila kuwashwa. Wakati mkazo wa mwanga na upenyezaji wa kioo na usafi wa kioo-akisi vikiletwa pamoja, itakuwa mwanga juu ya mwanga.

Kwa kifupi, katika majimbo haya tisa yaliyobarikiwa Abdu'l-Bahá alitembelea na kusafiri kutoka sehemu hadi sehemu, alielezea hekima ya vitabu vya mbinguni na alieneza manukato. Katika mengi ya majimbo haya alianzisha Jumba takatifu na akafungua mlango wa ufundishaji. Katika majimbo yale alipanda mbegu safi na akapandikiza miti iliyobarikiwa.

Sasa waumini wa Mungu na vijakazi wa Yule Mwenye-Rehema Kabisa lazima wamwagilie mashamba haya na kwa nguvu ya juu kabisa wajihusishe wenyewe katika kupalilia haya mashamba ya mbinguni ili hizo mbegu ziweze kukua na kuendelea, kushamiri na viweze kupatikana na mavuno bora kabisa na makuu yakusanywe humo.

Ufalme wa Mungu ni kama ilivyo kwa mkulima ambaye hujikuta katika umiliki wa kipande cha ardhi safi na isiyoguswa bado. Mbegu za mbinguni zinatawanywa humo, mawingu ya majaliwa matakatifu humiminika chini na mionzi ya Jua la Ukweli huangazia.

Sasa baraka zote hizi zipo na huonekana kikamilifu katika majimbo haya tisa. Mtunza bustani Mtakatifu alipita kando kando ya ardhi hiyo takatifu na akatawanya mbegu safi kutoka kwenye mafundisho ya bwana katika shamba lile; mvua ya baraka za Mungu ikanyesha na joto la Jua la Ukweli -- yaani, mathibitisho yenye huruma—yaliangaza kwa mng’ao wa juu kabisa. Ni tumaini langu kwamba kila moja kati ya roho zilizobarikiwa itawezeza kuwa kama alivyo mmwagiliaji asiye na kifani na wa kipekee na Mashariki na Magharibi za Marekani ziwe kama ilivyo mbingu yenye bashasha ili ninyi wote mpate kusikia kutoka Umati wa Juu Kabisa kilio cha “Mmebarikiwa ninyi, na tena mmebarikiwa ninyi!"

Juu yenu viwe salam na sifa!

***Maombi yafuatayo yanapaswa yasomwe na walimu na marafiki kila siku:***

Ewe Bwana mwema ! Sifa iwe Kwako kwamba Wewe umetuonyesha njia kuu ya uongozi, umefungua milango ya ufalme na kujidhihirisha Mwenyewe kwa njia ya Jua la Ukweli. Vipofu umewapa kuona; viziwi umewajalia kusikia; Wewe umehuisha wafu; Wewe umewatajirisha masikini; Umewaonyesha njia wale waliopotea; Umewaongoza wale waliokauka midomo kwenye chemchemi ya uongozi; Umemuacha samaki mwenye kiu kufikia bahari ya ukweli; na Umewaalika ndege watangatangao kwenye bustani ya mawaridi ya neema.

Ee Mwenye enzi! Sisi tu watumishi Wako na masikini Wako; tupo mbali na twatamani sana kuwa machoni Pako, tuna kiu ya maji ya chemchemi Yako, tunaumwa, tuna hamu ya uponyaji Wako. Tunatembea katika njia Yako na hatuna kusudi wala tumaini ila utawanyaji wa manukato Yako, ili roho zote ziweze kupata sauti ya “Ee Mungu, tuongoze kwenye njia iliyonyooka.” Macho yao yaweze kufumbuka kuuona mwangaza, na waweze kufunguliwa kutoka giza la ujinga. Waweze kukusanyika kuzungukia taa ya uongozi Wako. Kila asiye na sehemu aweze kupokea fungu. Wale walionyimwa waweze kuwa wasiri wa siri Zako.

Ee Mwenye enzi! Utuangalie kwa macho yaliyojaa huruma. Utujalie uthibitisho wa mbinguni. Utujalie pumzi ya Roho Mtakatifu, ili kwamba tuweze kusaidiwa katika huduma Yako na, kama nyota zing’aazo, tung’ae katika sehemu hizi kwa mwangaza wa uongozi Wako.

Hakika, Wewe u Mwenye Nguvu, Mwenye Uwezo, Mwenye Hekima na Muonaji.

**10**

**WARAKA KWA WABAHA’I WA MAJIMBO YA KUSINI.**

***Ulifunuliwa mnamo Februari 3, 1917, Haifa katika chumba cha Isma’il Aqas, na uliandikwa kwa Wabaha’i wa Majimbo kumi na sita ya kusini ya Jamhuri za Muungano wa Marekani: Delaware, Maryland, Virginia, Virginia ya Magharibi, Carolina ya Kaskazini, Carolina ya Kusini, Georgia, Florida, Alabama, Mississipi, Tennessee, Kentucky, Lousiana, Arkansas, Oklahoma na Texas.***

**Enyi roho zilizobarikiwa, zenye kuheshimika!**

Wanafalsafa wa zama za kale, wenye fikra wa Zama za Kati na wanasayansi wa karne hii na zile zilizopita wote wamekubali juu ya ukweli kwamba eneo bora kabisa na kamilifu kwa mwanadamu kuishi ni ukanda wenye halijoto wastani, kwa kuwa katika ukanda huu uwezo wa akili na mawazo hufikia katika hatua ya juu kabisa ya kupevuka, na uwezekano na uwezo wa ustaarabu hujidhihirisha wenyewe katika mng’ao kamilifu. Unaposoma historia kwa umakini na kwa jicho lenye kupenyeza, inaonekana wazi kuwa idadi kubwa ya watu maarufu wamezaliwa, wamekuzwa na kufanya kazi zao katika ukanda wenye halijoto la wastani, huku wachache, wachache sana wametokeza kutoka kanda za joto kali na baridi sana.

Sasa Majimbo haya kumi na sita ya kusini ya Jamhuri ya Muungano wa Marekani yapo kwenye ukanda wa wenye halijoto la wastani, na katika maeneo haya ukamilifu wa ulimwengu wa asili umefunuliwa kikamilifu. Kwa ukadirifu wa hali ya hewa, na uzuri wa mandhari na umbo la kijiografia la nchi huonesha athari kubwa katika ulimwengu wa mawazo na fikra. Ukweli huu unaonekana vyema kupitia uchunguzi na uzoefu.

Hata watakatifu, Wadhihirishaji wa watukufu, wamepata asili katika ulinganifu wa juu sana, afya na siha njema kabisa ya miili yao kamilifu kabisa, maumbile yao yakijaliwa nguvu za kimwili, uwezo wao ukifanya kazi katika mpangilio kamilifu, na hisia zao za nje zikiunganishwa na ufahamu wa ndani, zikifanya kazi pamoja kwa msukumo na uratibu wa ajabu.

Kwa hiyo katika majimbo haya kumi na sita, kwa kuwa yana mguso kwenye majimbo mengine na hali yake ya hewa ikiwa katika wastani wa hali ya juu, bila shaka mafundisho matakatifu lazima yajidhihirishe yenyewe kwa mng’ao angavu zaidi, pumzi za Roho Takatifu lazima zioneshe nguvu inayopenyeza, bahari ya upendo wa Mungu lazima ichochewe na mawimbi ya juu, upepo mwanana wa bustani ya waridi ya upendo mtakatifu upeperushwe kwa kasi ya juu zaidi, na manukato matakatifu yasambazwe kwa wepesi na haraka.

Sifa ziwe kwa Mungu kwamba mimiminiko mitakatatifu haina kikomo, sauti tamu ya kanuni za Mungu zikiwa katika ufaaji wa juu kabisa, Duara kuu kabisa liking’aa kwa mng’ao mkamilifu, Makundi ya Jeshi la Mbinguni yakishambulia kwa nguvu isiyoshindikana, ndimi zikiwa kali kuliko mapanga, mioyo ikiwa na nuru zaidi kuliko kuliko mwanga wa umeme, ukarimu wa marafiki ukizidi ukarimu wote wa vizazi vilivyopita na vinavyokuja, roho zikivutiwa kwa utakatifu, na moto wa upendo wa Mungu umewashwa.

Wakati huu na katika kipindi hiki lazima tujiweke wenyewe tayari kwa kwa fursa hii kubwa kabisa. Sharti tusiwe wazito hata kidogo; lazima tujitenge kutoka ukimya, mapumziko, utulivu, mali, rasilimali, uhai na mwambatano na mambo ya kimwili. Lazima tutoe dhabihu kila kitu kwa ajili ya Utukufu Wake, Mmiliki wa uzima, ili kwamba nguvu za Ufalme ziweze kuonesha upenyevu mkuu zaidi na utukufu ung’aao katika Duru hili Jipya uweze kuangazia malimwengu ya mawazo na maadili.

Yapata miaka ishirini na tatu kwamba manukato ya Mungu yamesambazwa Marekani, lakini hakuna mjongeo wa kutosha na unaostahili uliopatikana, na hakuna shangwe na uchapuzi mkubwa ulioshuhudiwa. Sasa ni tumaini langu kwamba kupitia nguvu ya mbinguni, manukato ya Mwenye Rehema, mvuto wa ufahamu, mimiminiko ya mbinguni, mikusanyiko ya mbinguni, na mbubujiko wa chemchemi ya upendo mtakatifu, waumini wa Mungu wanaweza kuinuka na katika kipindi kifupi fadhila kuu kabisa inaweza kufichua sura yake, Jua la Uhalisi liweze kuangazia kwa nguvu ambayo kwamba giza la ulimwengu wa asili liweze kuondolewa kabisa na kusukumiwa mbali; kutoka katika kila pembe sauti tamu ya kustaajabisha iweze kuinuliwa, ndege wa asubuhi waweze kuimba wimbo ambao kwamba ulimwengu wa binadamu uweze kuhuishwa na kusogezwa, miili yabisi iweze kuyeyushwa, na roho ambazo ni kama ilivyo miamba isiyovunjika iweze kufungua mabawa yao na kwa kupitia joto la upendo wa Mungu ipae kuelekea mbinguni.

Takribani miaka elfu mbili iliyopita, Armenia iligubikwa na giza lisilopenyezeka. Roho moja iliyobarikiwa kutoka miongoni mwa wanafunzi wa Kristo iliharakia sehemu hiyo, na kwa kupitia jitihada yake, muda si mrefu jimbo lile likaangaziwa. Hivyo imekuwa dhahiri jinsi gani nguvu ya Ufalme hutenda kazi.

Kwa hiyo, muwe na hakika katika mathibitisho ya Mwenye Rehema na msaada wa Aliye Juu Kabisa; Muwe Mliotakasika juu na mliosafishwa kutoka ulimwengu huu na wakazi waliomo humo; ruhusu dhamira zenu zitendekazi kwa maslahi ya wote; kateni mwambatano wenu kwa dunia na kama ilivyo asili ya roho muwe wepesi na wororo. Kisha kwa azimio thabiti, moyo safi, roho yenye shangwe, na kwa ulimi fasaha, tumieni muda wenu katika uenezaji wa kanuni mafundisho takatifu ili kwamba umoja wa ulimwemgu wa binadamu uweze kuinua kipaa chake katika kilele cha Marekani na mataifa yote ya ulimwengu yafuate sera takatifu. Hii ni hakika, sera takatifu ni haki na ukarimu kwa wanadamu wote. Kwa kuwa mataifa yote ya ulimwengu ni kondoo wa Mungu, na Mungu ni mchungaji mwema. Amewaumba kondoo hawa. Amewalinda, amewapa riziki na kuwafunza. Je, kuna wema mkuu zaidi kuliko huu? Na kila wakati sharti tutoe shukrani mara elfu mia moja kwamba, sifa iwe kwa Mungu, tumewekwa huru kutokana na chuki za kijinga, tu wema kwa kondoo wote wa Mungu, na tumaini letu la juu kabisa ni kumhudumia kila mmoja na wote, na kama alivyo baba mkarimu kumuelimisha kila mmoja.

Juu yenu viwe salam na sifa!

***Kila roho ambayo husafiri katika miji, vijiji na vitongoji vya majimbo haya na* *hushughulika katika utawanyaji wa manukato ya Mungu, inapaswa isome sala hii kila asubuhi.***

Ee Mungu wangu! Ee Mungu wangu! Wewe waniona katika unyenyekevu wangu na unyonge, nikishughulika na kazi kubwa mno, nikidhamiria kuinua neno Lako kati ya watu wengi na kueneza mafundisho Yako kati ya watu Wako.

Nitawezaje kufanikiwa vinginevyo Wewe umenisaidia kwa pumzi ya Roho Mtakatifu, nisaidie kushinda kwa majeshi ya ufalme Wako mtukufu, na uninyunyizie uthibitisho Wako, ambao pekee unaweza kugeuza kisubi mdogo kuwa tai, tone la maji kuwa mito na bahari, na chembe ndogo kabisa kuwa miangaza na jua. Ee Bwana wangu! Unisaidie kwa nguvu Zako za ushindi na mafanikio, ili kwamba ulimi wangu uweze kutamka sifa Zako na tabia kati ya watu wote na roho yangu ifurike kwa divai ya upendo na elimu Yako.

Wewe u Mwenye Nguvu Kabisa na Mtendaji wa lolote Wewe upendalo.

**11**

**WARAKA KWA WABAHA’I WA MAJIMBO YA KATI**

***Ulifunuliwa mnamo Februari 8, 1917, katika chumba cha Baha’u’lláh kwenye Nyumba ya Abbud iliyopo huko Akka, na uliandikwa kwa Wabaha’i wa Majimbo kumi na mbili ya Kati ya Jamhuri za Muungano wa Marekani: Michigan, Wisconsin, Illinois, Indiana, Ohio, Minnesota, Iowa, Missouri, Dakota ya Kaskazini, Dakota ya Kusini, Nebraska na Kansas.***

**Yeye ni Mungu!**

**Enyi waumini wa zamani na marafiki wa karibu:**

Mungu husema katika Kuran kuu: “Humfanya Rehema maalum yeyote amtakaye” [Qur'án 2:105, 3:14]

Majimbo haya kumi na mbili ya Kati ya Jamhuri za Muungano ni kama ndiyo moyo wa Marekani na moyo umeunganishwa na viungo vyote na sehemu za mwanadamu. Kama moyo vitaimarishwa, viungo vyote vya mwili vitaimarika, na kama moyo ni dhaifu viungo vyote vya mwili vitafanywa hafifu.

Sasa sifa iwe kwa Mungu kwamba Chicago na viunga vyake kutokea mwanzo wa usambazaji wa manukato ya Mungu imekuwa ni moyo imara. Kwa hiyo, kupitia Baraka takatifu na majaliwa imethibitishwa katika mambo fulani makubwa zaidi.

Kwanza: Mwito wa Ufalme mwanzoni kabisa uliinuliwa kutoka Chicago. Kweli ni upendeleo mkubwa, kwani katika karne na duru zijazo, itakuwa ni muhimili ambao heshima ya Chicago itazungukia.

Pili: Idadi ya roho zenye uimara na uthabiti wa hali ya juu sana ziliinuka katika pahali hapo palipobarikiwa katika kukuza Neno la Mungu na hata wakati huu, na moyo uliosafishwa na kutakaswa kutokana na kila wazo, wanajishughulisha na usambazaji wa mafundisho ya Mungu. Hivyo mwito wa sifa umeinuliwa bila kuingiliwa kutoka Jeshi la Juu Kabisa.

Tatu: Wakati wa safari ya Abdu’l-Baha Marekani mara kadhaa alipitia Chicago na kujumuika na marafiki wa Mungu. Kwa muda Fulani alitembelea katika jiji hilo. Mchana na usiku alikuwa akijishughulisha na kumtaja Yule wa Kweli na kuwaita watu kwenye Ufalme wa Mungu.

Nne: Kufikia wakati huu, jambo lililoanzishwa Chicago athari zake zilisambaa sehemu zote na mielekeo yote, kama vile kila kitu ambacho hutokea ndani na kujidhihirisha ndani ya moyo huambukiza viungo na maungo vyote vya mwili.

Tano: Mashriqu’l-Adhkar ya kwanza Marekani ilijengwa Chicago, na heshima hii na upekee ni vya milele katika thamani. Kutokana na Mashriqu’l-Adhkar hii, bila shaka, maelfu ya Mashriqu’l-Adhkar zingine zitazaliwa.

Vivyo hivyo (huko Chicago imesitawishwa) Mikutano Mikuu ya Mwaka, taasisi ya jarida la ‘Star of the West’ (Nyota ya Magharibi), Asasi ya Uchapishaji kwa ajili ya uchapishaji wa vitabu na Nyaraka na usambazaji wake katika sehemu zote za Marekani, na hivi sasa maandalizi yanaendelea kwa ajili ya kusherehekea Miaka Mia Moja ya Kumbukumbu ya Ufalme wa Mungu. Ninatumaini kuwa Jubilee hii na maonesho haya yanaweza kusherehekewa kwa ukamilifu wa hali ya juu kabisa ili kwamba wito kwa ulimwengu wa umoja, "Hakuna Mungu ila Mungu Mmoja, na Wajumbe wote, kutoka mwanzo hadi kwa Muhuri wa Manabii (Muhammad) walitumwa kama sehemu ya Yule Mkweli!" uweze kuinuliwa; bendera ya umoja wa ulimwengu wa binadamu iweze kukunjuliwa, wimbo wa Amani ya ulimwengu uweze kuyafikia masikio ya Mashariki na Magharibi, njia zote zitaweza kusafishwa na kunyooshwa, mioyo yote iweze kuvutiwa kwenye Ufalme wa Mungu, hema la umoja liweze kuinuliwa kwenye kilele cha Marekani, wimbo wa upendo wa Mungu uweze kufurahisha na kuchangamsha mataifa yote na watu, sura ya ardhi iweze kuwa paradiso ya milele, mawingu yenye giza yaweze kuondolewa na Jua la Ukweli liweze kung’aa kwa mng’ao mkuu kabisa.

Enyi marafiki wa Mungu! Jitahidini kwa moyo na roho, ili kwamba ushirikiano, upendo, umoja na makubaliano vipatikane kati ya mioyo, malengo yote yaweze kuunganishwa katika lengo moja, nyimbo zote ziwe wimbo mmoja na uwezo wa Roho Mtakatifu uweze kupata ushindi wenye kuzingira vyote kiasi cha kuyashinda majeshi yote ya ulimwengu wa asili. Jibidisheni wenyewe; utume wenu ni mtukufu kupita maelezo. Endapo mafanikio yatavika taji la shughuli yenu, Marekani kwa hakika itatokeza kuwa kituo ambacho kutoka humo mawimbi ya uwezo wa kiroho yatatokea, na kiti cha enzi cha Ufalme wa Mungu, katika wingi wa ukuu na utukufu wake, kitawekwa imara.

Ulimwengu huu wa maajabu hautaendelea kubaki katika hali isiyobadiliki hata kwa kipindi kifupi. Sekunde baada ya sekunde ulimwengu hupitia mabadiliko na mageuzi. Kila msingi hatimaye utaangushwa; kila utukufu na uzuri hatimaye vitatoweka na kupotea, lakini Ufalme wa Mungu ni wa milele na mamlaka ya mbinguni na fahari vitasimama imara milele. Hiyo katika kadirio la mtu mwenye busara mkeka katika Ufalme wa Mungu ni bora kuliko kiti cha enzi cha serikali ya ulimwengu.

Daima sikio langu na jicho vinageuziwa kuelekea kugeukia Majimbo ya Kati; huenda sauti kutoka roho fulani iliyobarikiwa iweze kuyafikia masikio yangu – roho ambazo ni mahali pa mapambazuko pa upendo wa Mungu, nyota za upeo wa utakaso na utakatifu – roho zitakazoangazia ulimwengu huu wa giza na kuuhuisha ulimwengu huu mfu. Shangwe ya `Abdu'l-Bahá hutegemea juu ya hili! Ninatumaini kuwa ninyi mtaweza kuthibitishwa humo.

Kama matokeo, zile roho ambazo zimo katika hali ya kujitenga kabisa, zilizosafishwa kutoka kasoro za ulimwengu wa asili, zilizotakasika kutoka mwambatano kwenye dunia hii, zikiamshwa na pumzi ya uhai wa milele – na mioyo ming’avu, na roho ya mbinguni, na mvuto wa ufahamivu, na ukarimu wa mbinguni, na ndimi fasaha na maelezo wazi – roho kama hizo lazima ziharakishe na kusafiri kupitia sehemu zote za Majimbo ya Kati. Katika kila jiji na kijiji lazima wajishughulishe wenyewe na usambazaji wa sihi tukufu na mashauri, kuongoza roho na kukuza umoja wa ulimwengu wa binadamu. Lazima wacheze wimbo wa upatanishi wa kimataifa kwa nguvu kwamba kila aliye kiziwi apate kusikia, kila mtu aliyezimika aweze kuwashwa, kila aliyekufa aweze kupata uhai mapya na kila roho isiyojali iweze kupata furaha kubwa. Ni hakika kwamba hiyo ndiyo itakuwa hatima.

***Acha waenezaji wa manukato ya Mungu waghani sala hii kila siku asubuhi:***

Ee Bwana, Mungu wangu! Sifa na shukrani ziwe Kwako kwa kuwa Wewe umeniongoza kwenye njia ya ufalme kwa kuuona utukufu wa nuru Yako, umelielekeza sikio langu kwenye sauti tamu za ndege wa utakatifu kutoka ufalme wa siri na kuuvutia moyo wangu kwa upendo Wako kati ya wanyofu.

Ee Bwana! Unithibitishe kwa Roho Mtakatifu, ili kwamba niweze kuita katika Jina Lako kati ya mataifa na kutoa habari njema za furaha za udhihirisho wa ufalme Wako kati ya binadamu. Ee Bwana!

Mimi ni mnyonge uniimarishe kwa uwezo Wako na nguvu. Ulimi wangu husita-sita, acha nitamke maadhimisho Yako na sifa. Mnyenyekevu, unitukuze kwa kuniruhusu kuingia kwenye Ufalme Wako. Nipo mbali, unifanye kukikaribia kizingiti cha rehema Yako. Unifanye taa angavu, nyota ing’aayo na mti uliobarikiwa, ukipambwa kwa matunda, matawi yake yakitia kivuli juu ya sehemu hizi zote. Hakika, Wewe u Mwenye Uwezo, Mwenye Nguvu na Asiyezuilika.

**12**

**WARAKA KWA WABAHÁ'Í WA MAJIMBO YA MAGHARIBI**

***Ulifunuliwa mnamo Februari 15, 1917, katika chumba cha Bahá'u'lláh, kwenye nyumba ya Abbud iliyopo `Akká, na uliandikwa kwa Wabahá'í wa Majimbo kumi na moja ya Magharibi mwa Marekani: Mexico Mpya, Colorado, Arizona, Nevada, California, Wyoming, Utah, Montana, Idaho, Oregon na Washington.***

**Yeye ni Mungu!**

**Enyi marafiki na wajakazi wa Mwenye Rehema, wateule wa Ufalme:**

Jimbo lililobarikiwa la California linabeba sura ya hali ya juu ya sana ya Nchi Takatifu, yaani, nchi ya Palestina. Hewa ni ya utulivu wa hali ya juu, nyika ni pana sana, na matunda ya Palestina yanaonekana katika jimbo hilo katika upya na utamu wa hali ya juu. Wakati Abdu'l-Bahá alipokuwa akisafiri na kutembea kupitia majimbo hayo, alijikuta yupo Palestina, kwani kwani kutokana na kila hali kulikuwa na kufanana kamili kati ya jimbo hilo na nchi hiyo. Hata fukwe za Bahari Kuu ya Pasifiki, katika hali fulani, huonesha kufanana kabisa na fukwe za Nchi Takatifu – hata mimea ya Nchi Takatifu imeota juu ya fukwe hizo – uchunguzi ambao umesababisha duku duku nyingi na mastaajabu.

Vivyo hivyo, katika jimbo la California na majimbo megine ya Magharibi, mandhari za ajabu za ulimwengu wa asili, ambazo hukanganya akili za watu zinadhihirika. Milima yenye urefu wa fahari, makorongo yenye kina, maporomoko ya maji makubwa na yenye kupendeza, na miti mikubwa vinashuhudiwa pande zote, wakati udongo wake una rutuba na utajiri wa hali ya juu sana. Jimbo hilo lililobarikiwa, linafanana sana na Nchi Takatifu na eneo lile na nchi hiyo ni kama paradiso yenye bashasha, imefanana kwa namna nyingi na Palestina. Sasa kama ambavyo kuna kufanana kiasili, mfanano wa mbinguni lazima pia upatikane.

Miangaza ya dalili za utukufu ni dhahiri katika Palestina. Wengi wa manabii wa Kiisraeli walipaza wito wa Ufalme wa Mungu katika ardhi hii takatifu. Baada ya kueneza mafundisho ya Kiroho, tundu pua za wenye akili za Kiroho zilipata manukato, macho ya roho zilizoangaziwa yaling’arishwa, masikio yalichangamshwa kupitia wimbo huu, mioyo ilipata uhai wa milele kutoka upepo mwanana unaoburudisha roho Ufalme wa Mungu na kupata mwangaza mkuu kabisa kutoka uzuri wa Jua la Uhalisi. Halafu kutoka jimbo hili mwangaza ulisambazwa hadi Ulaya, Marekani, Asia, Afrika na Australia.

Sasa California na Majimbo mengine ya Magharibi lazima yapate hali bora ya kufanana na Nchi Takatifu, na kutoka jimbo hilo na eneo lile pumzi za Roho Mtakatifu imeenea kwenye sehemu zote za Marekani na Ulaya, ili wito wa Ufalme wa Mungu uweze kuwafurahisha sana na kuchangamsha masikio yote, kanuni tukufu zilete uhai mpya, vyama mbalimbali viwe chama kimoja. Mawazo tofauti yaweze kupotea na kuzungukia kituo kimoja cha kipekee, Mashariki na Magharibi za Marekani ziweze kukumbatiana, wimbo wa taifa wa umoja wa ulimwengu wa binadamu uweze kuleta uhai mpya juu ya watoto wote wa watu, na hema la amani ya ulimwengu liinuliwe kwenye kilele cha Marekani; hivyo Ulaya na Afrika ziweze kuhuishwa kwa pumzi za Roho Mtakatifu, ulimwengu huu uweze kuwa ulimwengu mwingine, chombo cha mamlaka kiweze kupata uchangamfu mpya, na kama vile katika jimbo la California na Majimbo mengine ya Magharibi mandhari nzuri sana za ulimwengu wa asili zinashuhudiwa na ni wazi na dhahiri, alama kuu za Ufalme wa Mungu ziweze pia kufunuliwa ili kwamba mwili uweze kushabihiana na Roho, ulimwengu wa nje uweze kuwa ishara ya ulimwengu wa ndani, na kioo cha dunia kiweze kuwa kioo cha Ufalme, kikiakisi sifa bora za mbinguni.

Wakati wa safari Yangu na kutembelea katika sehemu hizo, niliona maeneo ya kupendeza na mandhari nzuri za asili, viunga vya matunda na mito; hifadhi za taifa na mahali pa kukutanika watu wote; majangwa, nyika, mashamba na nyanda; na nafaka na matunda ya eneo hilo yalivutia sana fikra Zangu; hata wakati wa sasa yamo akilini Mwangu.

Hususan nilifurahishwa sana na mikutano ya San Francisco na Oakland, mikusanyiko ya Los Angeles, na waumini waliokuja kutoka majiji ya majimbo mengine. Kila sura zao zipitapo kwenye kumbukumbu Yangu, kwa haraka furaha isiyopimika hudhihirika.

Kwa hiyo ninatumaini kwamba mafundisho matukufu kama ilivyo mionzi ya jua yataweza kuenea katika Majimbo yote ya Magharibi, na aya iliyobarikiwa ya Kur'án husema, "Ni Mji mzuri, na Bwana ni Msamehevu!" [Qur'án 34:15.] iweze kuonekana. Vivyo hivyo, umuhimu wa wa aya nyingine ya Kur'an, "Kwani ninyi hamsafiri kupitia nchi?" [Qur'án 30:9, 40:82, 47:10.] na wa aya, "Tazama dalili za Rehema ya Mungu!" [Qur'áni 30:50.] hudhihirika katika mwangaza mkuu kabisa.

Sifa ziwe kwa Mungu kwamba kupitia majaliwa ya utukufu na fadhila, katika jimbo lile uwanja wa huduma ni mpana, akili zimo katika viwango vya juu kabisa vya kiakili na maendeleo, sayansi na sanaa zinakuzwa, mioyo kama ilivyo vioo imo katika hali ya juu sana ya utakaso na upenyezaji, na marafiki wa Mungu wamo katika mvuto kamili. Kwa hiyo inategemewa kwamba mikutano ya ufundishaji itaandaliwa na kuasisiwa, na kwa ajili ya usambazaji wa manukato ya Mungu walimu wenye busara wataweza kupelekwa kwenye majiji hayo, na hata vijiji.

Walimu wa Hoja lazima wawe wa kimbingu, kibwana na wangavu. Lazima wawe wamejazwa na roho, watu wenye akili na wainuke katika huduma wakiwa wenye uthabiti wa juu kabisa, uimara, kujitoa dhabihu. Katika safari zao lazima wasiambatane na chakula wala mavazi. Wamakinikishe mawazo yao juu ya mimiminiko ya Ufalme wa Mungu na kusihi mathibitisho ya Roho Mtakatifu. Kwa uwezo mtukufu, kwa mvuto wa ufahamu, kwa habari njema za mbinguni na utakatifu wa mbinguni lazima wapake tundu za pua kwa manukato ya Paradiso ya Abhá.

***Sala ifuatayo ni ya kusomwa kila siku:***

Ee Mungu! Ee Mungu! Huyu ni ndege aliyevunjika mabawa na kuruka kwake ni polepole sana – msaidie ili aweze kuruka kuelekea kilele cha ufanisi na wokovu, apae kwa shangwe kuu kabisa na furaha sehemu zote za anga isiyo na mipaka, apaze sauti yake tamu katika Jina Lako Kuu katika sehemu zote, achangamshe masikio kwa mwito huu, na kung’arisha macho kwa kuziona ishara za uongozi.

Ee Bwana! Mimi ni mpweke, pekee na mnyenyekevu. Kwangu hakuna tegemeo ila Wewe, hakuna msaidizi isipokuwa Wewe na hakuna mtegemewaji kando Yako. Unithibitishe katika hudumaYako, unisaidie kwa majeshi ya malaika Wako, unifanye mshindi katika uendelezaji wa Neno Lako na acha nitangaze hekima Yako kati ya viumbe Vyako. Hakika, Wewe u Msaidizi wa wanyonge na mtetezi wa wadogo, na hakika Wewe u Mwenye Nguvu, Mwenye Uwezo na Asiyezuilika.

**13**

**WARAKA KWA WABAHÁ’Í WA CANADA NA GREENLAND**

***Ulifunuliwa mnamo Februari 21, 1917, katika chumba cha Bahá'u'lláh kwenye nyumba ya Abbud iliyopo huko `Akká, na uliandikwa kwa Wabahá'í wa Canada – Newfoundland, Kisiwa cha Prince Edward, Nova Scotia, New Brunswick, Quebec, Saskatchewan, Manitoba, Ontario, Alberta, British Columbia, Yukon, Mackenzie, Keewatin, Ungava, Kisiwa cha Franklin na Greenland.***

**Yeye ni Mungu!**

**Enyi marafiki wema na wajakazi wa Mwenye rehema:**

Katika Qur’án kuu, Mungu husema: "Wewe hautaona tofauti katika viumbe vya Mungu."[Qur’án 67:3.] Kwa maneno mengine, Yeye husema: Kutoka msimamo unaofaa kabisa, hakuna tofauti kati ya viumbe vya Mungu, kwa sababu vyote vimeumbwa na Yeye. Kutoka msingi wa hapo juu, uamuzi umefanyika, kwamba hakuna tofauti kati ya nchi. Mustakabali wa Ufalme wa Canada, hata hivyo, ni mkubwa sana, na matukio yanayohusika nayo ni matukufu yasiyo na kipimo. Itakuwa lengo la kutupiwa jicho la majaliwa, na itaonesha baraka za Mtukufu Kabisa.

`Abdu'l-Bahá wakati wa safari Yake na matembezi kupitia Ufalme ule alipata furaha ya hali ya juu sana. Kabla ya kuondoka Kwangu, roho nyingi zilinitahadharisha kuwa nisiende mji wa Montreal, wakisema, sehemu kubwa ya wakazi wake ni Wakatoliki, na wana msimamo mkali sana, kwamba wamezama katika bahari ya uigaji, kwamba hawakuwa na uwezo wa kuitikia wito wa Ufalme wa Mungu, kwamba utando wa ulokole umefunika sana macho kwamba wamejinyima wenyewe kutoka kuona dalili za Mwongozo Mkuu Kabisa, na kwamba imani bila usaili imewaingia kabisa katika mioyo, bila kuacha dalili ya uhalisi. Walisisitiza kwamba kama Jua la Uhalisi lingeng’aa kwa uzuri kupitia ile Milki yote, mawingu yenye giza, yasiyopenyeka ya ushirikina yameufunika kabisa upeo kwamba ingekuwa haiwezekani kabisa kwa mtu yeyote kuona mionzi yake.

Lakini masimulizi haya hayakuwa na athari zozote juu ya azimio la Abdu'l-Bahá. Yeye, akimwamini Mungu, aligeuza uso Wake kuelekea Montreal. Alipoingia jiji lile alikuta milango yote ikiwa wazi, alikuta mioyo yenye upokevu wa hali ya juu kabisa na nguvu ifaayo ya Ufalme wa Mungu ikiondoa kila kikwazo na kizuizi. Katika makanisa na mikutano ya Milki hiyo Yeye aliwaita watu kwenye Ufalme wa Mungu kwa shangwe kuu kabisa, na kusambaza mbegu nyingi mno ambazo zitamwagiliwa na mkono wa uwezo mtukufu. Bila shaka mbegu hizo zitakua, zitapata ubichi na ukijani, na mavuno mengi bora yatakusanywa. Katika kueneza kanuni takatifu Yeye hakukutana na upinzani wala uadui. Waumini aliokutana nao katika jiji lile walikuwa wa hali ya juu sana ya kiroho, na walivutiwa na manukato ya Mungu. Alikuta kwamba kupitia juhudi za kijakazi wa Mungu, Bibi Maxwell, idadi fulani ya wana wa kiume na wana wa kike wa Ufalme katika Milki ile walikusanyika pamoja na kushirikiana mmoja kwa mwingine, wakiongeza msisimko huu wa shangwe siku hadi siku. Muda wa matembezi ulikuwa umebanwa kwa idadi ya siku, lakini matokeo ya siku zijazo hayana ukomo. Wakati mkulima anapopata ardhi ambayo haijalimwa, muda mfupi ataweza kulima shamba kubwa. Kwa hiyo Ninatumaini kwamba katika siku zijazo Montreal itaweza kuchemka sana kiasi kwamba ule wimbo wa Ufalme utasafiri kwenda sehemu zote za ulimwengu kutoka Milki ile na pumzi za Roho Mtakatifu zitaweza kusambaa kutoka kituo kile kwenda Mashariki na Magharibi ya Marekani.

Enyi waumini wa Mungu! Msifikirie juu ya udogo wa idadi yenu, wala kugandamizwa na umati wa wasioamini wa ulimwengu. Punje tano za ngano zitajazwa na baraka za mbinguni, ambapo tani elfu moja za magugu haziwezi kuwa na matokeo yoyote ama athari. Mti mmoja uliojaa matunda utatosha kwa uhai wa jamii, ambapo misitu elfu moja ya miti pori haitoi matunda. Tambararare imefunikwa na changarawe, lakini mawe yenye thamani ya vito ni nadra. Lulu moja ni bora kuliko majangwa mengi ya mchanga, hususan lulu hii yenye bei kubwa, ambayo imejaliwa baraka tukufu. Punde tu maelfu ya lulu nyingine zitazaliwa kutoka humo. Lulu hiyo inapojichanganya pamoja na changarawe, hata hizo zinageuka kuwa lulu.

Tena ninarudia kwamba mustakabali wa Canada, iwe kutokea mtazamo wa kimwili au msimamo wa kiroho, ni mkuu sana. Siku hadi siku ustaarabu na uhuru vitaongezeka. Mawingu ya Ufalme yatanyeshea mbegu za uongozi ambazo zimepandwa hapo. Kwa hiyo msipumzike, msitafute utulivu, msijiambatanishe na starehe za ulimwengu huu wa mpito, jifungueni wenyewe kutoka kila mwambatano, na jitahidini kwa moyo na roho kujisimamisha kikamilifu katika Ufalme wa Mungu. Jipatieni hazina za mbinguni. Siku hadi siku muangazwe zaidi. Sogeeni karibu zaidi na zaidi katika kizingiti cha umoja. Muwe wadhihirishaji wa fadhila za kiroho na mahali pa mapambazuko pa miangaza isiyo na kikomo! Kama inawezekana, pelekeni walimu kwenye sehemu nyingine za Canada; vivyo hivyo, watumeni walimu kwenda Greenland na makazi ya Waeskimo.

Ama kuhusu walimu, wao lazima wajivue kabisa kutoka mavazi makuu kuu na kuvaa vazi jipya. Kutokana na tamko la Kristo, lazima mufikie daraja la kuzaliwa tena – yaani, ambapo mara ya kwanza walizaliwa kutoka tumbo la uzazi la mama, safari hii watazaliwa kutoka tumbo la uzazi la ulimwengu wa asili. Kama vile wao sasa wasivyo tambua uzoefu wa ulimwengu wa tumboni, wao wanapaswa kusahau kabisa kasoro za ulimwengu wa asili. Lazima wabatizwe na maji ya uzima, moto wa upendo wa Mungu na pumzi ya Roho Mtakatifu; mridhike na chakula kidogo, bali twaeni kiasi kikubwa kutoka meza ya mbinguni. Lazima waondokane na vishawishi na tamaa, na kujazwa na roho. Kupitia athari za pumzi zao safi, wabadilishe jiwe kuwa kito cha rubi na koa kuwa lulu. Kama lilivyo wingu la manyunyu ya majira, sharti wabadilishe udongo mweusi kuwa bustani ya mawaridi na kiunga cha miti ya matunda. Lazima wawafanye vipofu kuona, viziwi kusikia, waliozimika waamke na kuwashwa, na wafu wahuishwe.

Juu yenu viwe salam na sifa!

Usifiwe Wewe, Ee Mungu wangu! Hawa ni watumishi Wako ambao wamevutiwa na manukato ya wema Wako, wamewashwa na moto unaowaka katika mti wa upekee Wako, na ambao macho yao yanang’aa kwa kuuona uzuri wa mwangaza unaong’aa katika Sinai ya umoja Wako.

Ee Bwana! Legeza ndimi zao ili ziweze kukutaja Wewe miongoni mwa watu Wako, uwaruhu kusema sifa Zako kupitia neema Yako na wema wa upendo, uwasaidie kwa majeshi ya malaika Wako, kaza viuno vyao katika huduma Yako, na uwafanye dalili za uongozi Wako miongoni mwa viumbe Vyako.

Kwa Ukweli, Wewe u Mwenye Uwezo wote, Mtukufu – Kabisa, Msamehevu – Daima, Mwenye Rehema Zote.

***Waenezaji wa manukato ya Mungu wanapaswa waghani sala hii kila siku asubuhi:***

Ee Mungu, Mungu Wangu! Wewe wamuona mdhaifu huyu akiomba kupata nguvu za mbinguni, masikini huyu akitamani sana hazina Zako Za mbinguni, mwenye kiu huyu akitamani sana chemchemi ya uzima wa milele, mteswaji huyu akita mani sana uponyaji Wako ulioahidiwa kwa njia ya rehema Yako isiyo na kikomo ambayo umeikusudia kwa watumishi Wako wateule katika ufalme Wako ulio juu.

Ee Bwana! Mimi sina msaidizi ila Wewe, hakuna hifadhi kando Yako, na hakuna mtegemewaji isipokuwa Wewe. Unisaidie kwa malaika Wako kutawanya manukato Yako kati ya wateule kabisa kati ya watu Wako.

Ee Bwana wangu! Acha nijitenge kutokana na vyote ila Wewe, kushikilia kwa uthabiti kwenye pindo la ukarimu Wako, kujifunga kabisa kwa Imani Yako, kubakia imara na thabiti katika upendo Wako na kutii yale ambayo Umeamuru katika Kitabu Chako.

Hakika, Wewe u Mwenye Nguvu, Mwenye Uwezo, Mwenye Nguvu Zote.

**14**

**WARAKA KWA WABAHÁ'Í WA MAJIMBO YA JAMHURI ZA MUUNGANO WA MAREKANI NA CANADA**

***Ulifunuliwa mnamo Machi 8, 1917, katika nyumba ya kiangazi ya (chumba cha Isma'il Aqás) na nyumba ya`Abdu'l-Bahá ya Haifa, na uliandikwa kwa Wabahá'í wa Majimbo ya Jamhuri za Muungano wa Marekani na Canada.***

Yeye ni Mungu!

Enyi roho za mbinguni, wana wa kiume na wajakazi wa Ufalme:

MUNGU husema katika Qur'án: "Shikilieni kwenye Ugwe wa Mungu, ninyi nyote, na msije mkatengana."[Qur'án 3:103.]

Katika ulimwengu tegemezi kuna mkusanyiko wa vituo vingi ambavyo hufaa kwa ajili ya uhusiano na umoja kati ya wana wa watu. Kwa mfano, uzalendo ni Kituo cha mkusanyiko; utaifa ni Kituo cha mkusanyiko; utambulisho wa maslahi ni Kituo cha mkusanyiko; ushirikiano wa kisiasa ni Kituo cha mkusanyiko; umoja wa mawazo ni Kituo cha mkusanyiko, na ustawi wa ulimwengu wa binadamu unategemea juu ya mpangilio na uendelezaji wa vituo vya mkusanyiko. Hata hivyo, asasi zote hapo juu, kiuhalisia ni, jambo na siyo dutu, za kiajali na siyo za milele – za muda mfupi na siyo za kudumu. Kwa kutokeza mapinduzi makubwa na ghasia, vituo vyote hivi vya mkusanyiko hufagiliwa mbali. Lakini Kituo cha mkusanyiko cha Ufalme, kikijumuisha asasi na mafundisho matakatifu, ni Kituo cha mkusanyiko cha milele. Kinasitawisha uhusiano kati ya Mashariki na Magharibi, huandaa umoja wa ulimwengu wa binadamu, na huangamiza msingi wa mafarakano. Huvishinda na kuvishirikisha vituo vingine vya mikusanyiko. Kama ilivyo mionzi ya jua, huondoa kabisa giza linalozingira sehemu zote, huleta maisha bora, na husababisha mng’ao wa mwangaza mtakatifu. Kupitia pumzi za Roho Mtakatifu hutenda miujiza; Mashariki na Magharibi hukumbatiana, Kaskazini na Kusini huwa marafiki wa karibu na hushirikiana, maoni yenye kupingana na kufarakana hupotea, malengo ya kiuhasama huwekwa kando, sheria ya kuhangaikia maisha hubatilishwa, na kipaa cha umoja wa ulimwengu wa binadamu huinuliwa hadi kufikia kwenye kilele cha tufe, kikiweka kivuli chake juu ya mimbari yote ya wa watu. Kutokana na hivyo, Kituo halisi cha Mkusanyiko ndicho kiwiliwili cha mafundisho matakatifu ambacho hujumuisha madaraja yote na kukumbatia mahusiano yote ya ulimwengu na sheria muhimu za binadamu.

Fikiria! Watu wa Mashariki na Magharibi walikuwa wakionana wa ajabu ajabu kabisa. Sasa ni kwa kiwango cha juu kilichoje kuwa wanafahamiana na wameunganika pamoja! Wapo mbali kiasi gani wenyeji wa Uajemi kutoka nchi za mbali mno za Marekani! Na sasa tazama jinsi gani ulivyo mkubwa mvuto wa uwezo wa mbinguni, kwa sababu umbali wa maelfu ya maili umekuwa sawa na hatua moja! Jinsi gani mataifa tofauti tofauti ambayo hayana na uhusiano wowote wala kushabihiana kati yao, hivi sasa yameunganikka na yamepatana kupitia nguvu nguvu hii takatifu! Kwa kweli Mungu ndiye Mwenye nguvu katika siku zilizopita na za usoni. Na kwa hakika Mungu ni mwenye nguvu juu ya vitu vyote!

Fikiria maua ya bustani. Japokuwa ni tofauti kwa aina, kwa kirangi, kwa maumbile na kwa wajihi, bado, kwa vile yanachangamshwa na maji ya chemchemi moja, yanahuishwa na Pumzi ya upepo mmoja, kutiwa nguvu na mionzi ya jua moja, anuwai hii huzidisha mvuto wao, na huongeza katika uzuri wao. Ingechukizaje machoni kama maua yote na mimea, majani na michanuo, matunda, matawi na miti ya bustani ile ingekuwa vyote vya umbo na rangi moja! Anuwai ya rangi, maumbile na wajihi, hutajirisha na kuremba bustani, na kuinua muonekano wake. Vivyo hivyo, wakati mawazo ya rangi tofauti tofauti, haiba na tabia, vikiletwa pamoja chini ya nguvu na ushawishi wa wakala mmoja mkuu, uzuri na utukufu wa ukamilifu wa binadamu utafunuliwa na kudhihirishwa. Hakuna chochote isipokuwa uwezo wa mbinguni wa Neno la Mungu, unaotawala na kupita uhalisia wa vitu vyote, ndio unaoweza kupatanisha mawazo yanayohitilafiana, hisia, dhana, na wanayoyasadiki watoto wa watu.

Kwa hiyo, waumini wa Mungu katika jamhuri zote za Marekani, kupitia uwezo mtakatifu, lazima wawe chanzo cha kueneza mafundisho ya mbinguni na usitawishaji wa umoja wa binadamu. Kila moja ya roho muhimu lazima iinuke, ikipulizia juu ya sehemu zote za Marekani pumzi ya uhai, ikiweka juu ya watu roho mpya, akiwabatiza kwa moto wa upendo wa Mungu, maji ya uhai, na pumzi ya Roho Mtakatifu ili kwamba kuzaliwa kwa mara ya pili kuweze kutambulika. Kwani imeandikwa katika Injili: "Kile kilichozaliwa na mwili ni mwili; na kile kilichozaliwa na Roho ni roho."[Yohana 3:6.]

Kwa hiyo, Enyi waumini wa Mungu katika Jamhuri za Muungano wa Marekani na Canada! Teueni watu muhimu, au wao wenyewe, wakishajitenga kutoka wengine na utulivu wa ulimwengu, wanaweza kuinuka na kusafiri kote kupitia Alaska, jamhuri ya Mexico, na jamhuri zilizoko kusini mwa Mexico katika Jamhuri za Marekani ya Kati, kama vile Guatemala, Honduras, Salvador, Nicaragua, Costa Rica, Panama na Belize; na kote kupitia jamhuri kuu za Marekani ya Kusini, kama vile Argentina, Uruguay, Paraguay, Brazil, Guiana ya Kifaransa, Guiana ya Kidachi, Guiana ya Waingereza, Venezuela, Ecuador, Peru, Bolivia na Chile; pia katika vikundi vya visiwa vya Indies ya Magharibi, kama vile Cuba, Haiti, Puerto Rico, Jamaica na Santo Domingo, na vikundi vya visiwa vya Lesser Antilles, visiwa vya Bahama na visiwa vya Bermuda; vilevile kuelekea visiwa vilivyopo mashariki, magharibi na kaskazini mwa Marekani ya Kusini, kama vile Trinidad, visiwa vya Falkland, visiwa vya Galapagos, Juan Fernandez na Tobago. Tembeleeni hasa mji wa Bahia, kwenye ukingo wa mashariki mwa Brazil. Kwa sababu katika miaka iliyopita mji huo ulibatizwa kwa jina la BAHIA, hapana shaka kwamba ilikuwa ni kupitia uvuvio wa Roho Mtakatifu.

Kutokana na hivyo, waumini wa Mungu lazima waoneshe juhudi kubwa kabisa, wainue wimbo mtakatifu kupitia sehemu zote, waeneze mafundisho ya mbinguni na wapeperushe juu ya wote roho ya uhai wa milele, ili kwamba jamhuri hizo ziweze kuangaziwa mno kwa miangaza na ming’ao ya Jua la Uhalisi, ili waweze kuwa vitu vyenye sifa na kusifika kati ya nchi nyingine zote. Vivyo hivyo, lazima muipe umakini mkubwa jamhuri ya Panama, kwani ni pahali hapo ambapo Magharibi na Mashariki hujikuta vimeungana kupitia Mfereji Mkuu wa Panama, na pia papo kati ya bahari kuu mbili. Mahali hapo patakuwa muhimu sana katika siku zijazo. Mafundisho, mara yakisitawishwa hapo, yataunganisha Mashariki na Magharibi, Kaskazini na Kusini.

Kwa hiyo kusudi lazima litakaswe, juhudi iboreshwe na kutukuzwa, ili kwamba muweze kusitawisha urafiki kati ya mioyo ya ulimwengu wa binadamu. Kusudi hili tukufu haliwezi kufanikishwa isipokuwa kupitia uendelezaji wa mafundisho matukufu ambayo ni misingi ya dini takatifu.

Fikiria jinsi dini za Mungu zilivyotumikia ulimwengu wa binadamu! Jinsi dini ya Torati ilivyowezesha kwenye utukufu na heshima na maendeleo ya taifa la Kiyahudi! Jinsi pumzi za Roho Mtakatifu ya Mtukufu Kristo ilivyojenga undugu na umoja miongoni mwa jumuiya tofauti na familia zenye kugombana! Jinsi nguvu takatifu ya Mtukufu Muhammad ilivyotokea kuwa nyenzo ya kuunganisha na kupatanisha makabila yenye ugomvi na koo mbalinbali za Rasi ya Uarabuni—kiasi kwamba makabila elfu moja yaliunganika kuwa kabila moja; mifarakano na migongano viliondolewa kabisa; yote kwa umoja na kwa nia moja yalijitahidi kuendeleza hoja ya utamaduni na staha, na hivyo walipata uhuru kutoka kiwango cha chini kabisa cha udhalilishaji, wakipaa juu kuelekea kilele cha utukufu wa milele! Kuna uwezekano wa kupata Kituo kikubwa zaidi cha Mkusanyiko katika ulimwengu huu wa vioja kuliko hiki? Katika kulinganisha na Kituo hiki kitakatifu cha Mkusanyiko, Kituo cha kitaifa cha mkusanyiko, Kituo cha mkusanyiko cha kizalendo, Kituo cha mkusanyiko cha kisiasa, na Kituo cha mkusanyiko cha kitamaduni na cha fikra ni kama mchezo wa watoto!

Sasa jitahidi ili Kituo cha mkusanyiko cha dini takatifu – ambacho kwa ajili ya ufundishaji wake Mitume walidhihirishwa na ambayo siyo nyingine isipokuwa roho ya mafundisho matakatifu – kiweze kuenezwa katika sehemu zote za Marekani, ili kwamba kila mmoja wenu aweze kung’aa kutoka upeo wa uhalisi kama ilivyo nyota ya asubuhi, mwangaza mtakatifu uweze kulishinda giza la asili, na ulimwengu wa binadamu uweze kuangaziwa. Hii ni kazi kubwa kabisa! Kama mkithibitishwa humo, ulimwengu huu utakuwa ulimwengu mwingine, sura ya dunia itakuwa paradizo yenye bashasha, na Asasi za milele zitaasisiwa.

***Mwache yeyote asafiriye sehemu mbali mbali* *kufundisha, asome juu ya mlima, jangwa, nchi* *na bahari ombi hili:***

Ee Mungu! Ee Mungu! Wewe waona udhaifu wangu, mdhilifu na mnyenyekevu mbele ya viumbe wangu, mdhilifu na mnyenyekevu mbele ya viumbe Wako; hata hivyo, nimekutumaini Wewe na nimeinuka katika uendelezaji wa mafundisho Yako kati ya watumishi Wako imara, nikitegemea juu ya uwezo Wako na nguvu.

Ee Bwana! Mimi ni ndege aliyevunjika mabawa na natamani kupaa katika anga Yako isiyo na mipaka. Inawezekanaje kwangu kufanya jambo hili ila kwa njia ya majaliwa Yako na neema, uthibitisho Wako na msaada.

Ee Bwana! Uwe na huruma juu ya udhaifu wangu, na uniimarishe kwa nguvu Zako. Ee Bwana! Uwe na huruma juu ya unyonge wangu, na unisaidie kwa uwezo Wako na utukufu.

Ee Bwana! Kama pumzi ya Roho Mtakatifu ingemthibitisha mnyonge kabisa kati ya viumbe, angepata yote ayatamaniyo na angemiliki chochote atakacho. Kwa kweli, Wewe Umewasaidia watumishi Wako hapo zamani na, ingawa walikuwa wadhaifu kabisa kati ya viumbe Vyako, dhalili kabisa kati ya watumishi Wako na duni kabisa kati ya wale walioishi duniani, kwa idhini Yako na nguvu wakawatangulia watukufu kabisa kati ya watu Wako na bora kabisa atakacho. Kwa kweli, Wewe Umewasaidia watumishi Wako hapo zamani na, ingawa walikuwa wadhaifu kabisa kati ya viumbe Vyako, dhalili kabisa kati ya watumishi Wako na duni kabisa kati ya wale walioishi duniani, kwa idhini Yako na nguvu wakawatangulia watukufu kabisa kati ya watu Wako na bora kabisa kati ya binadamu. Ambapo hapo mwanzoni walikuwa kama nondo, wakawa kama vipanga wa kifalme, na ambapo hapo kabla walikuwa kama vijito, wakawa kama bahari, kwa njia ya upaji Wako na rehema Yako. Walikuwa, kwa njia ya fadhila Yako Kuu Kabisa, nyota zing’aazo kwenye upeo wa uongozi, ndege waimbao katika bustani za waridi ya uzima wa milele, simba waungurumao katika misitu ya elimu na hekima, na nyangumi waogeleao katika bahari za maisha kati ya binadamu. Ambapo hapo mwanzoni walikuwa kama nondo, wakawa kama vipanga wa kifalme, na ambapo hapo kabla walikuwa kama vijito, wakawa kama bahari, kwa njia ya upaji Wako na rehema Yako. Walikuwa, kwa njia ya fadhila Yako Kuu Kabisa, nyota zing’aazo kwenye upeo wa uongozi, ndege waimbao katika bustani za waridi ya uzima wa milele, simba waungurumao katika misitu ya elimu na hekima, na nyangumi waogeleao katika bahari za maisha.

Hakika, Wewe u Mpole, Mwenye Nguvu, Mwenye Uwezo, na Mwenye Rehema Kabisa kati yawenye rehema.